text:
དེ་རིང་ནི་ཕྱི་ལོ་ ༢༠༡༧ ལོའི་ཟླ་ ༡ ཚེས་ ༢༢ དང་རེས་གཟའ་ཉི་མ་ཡིན། ང་ཚོ་ཨ་རིའི་གྲོང་ཁྱེར་ནེའུ་ཡོག་ཏུ་ཡོད་པའི་གྲོགས་པོ་འགའ་མཉམ་དུ་འཛོམས། རྩེད་ཐང་དུ་སོང་ནས་ལག་རྩེད་སྤོ་ལོ་བརྩེས། འཚིག་ཇ་ཁང་དུ་འཛོམས་ནས་ཇ་འཐུང་། གནད་དོན་གང་མང་ཐད་སྐད་ཆ་འདྲ་མིན་བཤད་པ་ཡིན།
ནམ་རྒྱུན་ང་ཚོ་མཉམ་དུ་འཛོམས་དོན་ལག་རྩེད་སྤོ་ལོ་རྩེད་ཆེད་ཁོ་ན་ཡིན་མོད། དེ་རིང་ང་ཚོ་མཉམ་དུ་འཛོམས་དོན་གལ་ཆེའི་དོན་དག་གཞན་ཞིག་ཀྱང་ཡོད། དེ་ནི་ཆང་ས་ལོ་དེབ་བཞི་བ་ཨ་རིར་འབྱོར་ཏེ་དབུ་འབྱེད་མཛད་མགོ་སྟབས་བདེ་ཞིག་འཚོགས་ཆེད་དུ་ཡིན། ས་མཐའི་སྤུན་གྲོགས་ནང་གི་གྲོགས་པོ་ཚོ་ནི་ང་ལ་ནམ་ཡང་རྒྱབ་སྐྱོར་དང་སྐུལ་འདེད་བྱེད་མཁན་གྱི་གྲོགས་པོ་སྐོར་ཞིག་ཡིན་པར་མ་ཟད། ཐེངས་འདིར་ཁོང་ཚོ་ཚང་མས་ཆང་ས་ལོ་དེབ་གསུམ་པ་དང་བཞི་བ་རེ་རེ་ཉོས་ཏེ། ངེད་ཆང་ས་རྩོམ་སྒྲིག་ཁང་གི་ལས་དོན་ལ་རྒྱབ་སྐྱོར་གནང་།
བློ་གྲགས། (ཨ་རི། )
ཉེ་ལམ་ཆང་ས་ལོ་དེབ་རྩོམ་སྒྲིག་པ་གྲོགས་པོ་ཨ་རིག་འགྱུར་མེད་ཀྱིས་ཆང་ས་ལོ་དེབ་གསུམ་པ་ (༢༠༡༥) དང་བཞི་བ་ (༢༠༡༦) གཉིས་ཀ་བསླེབས་ཡོད་ཟེར་བས། ངས་ལོ་དེབ་གཉིས་ཀ་རེ་རེ་ཉོས་པ་ཡིན། རྒྱུ་མཚན་ཁོས་བོད་མི་རིགས་ཀྱི་སྐད་ཡིག་ལ་ཞབས་འདེགས་ཞུ་བཞིན་འདུག་བསམ་སྟེ་དགའ་སྣང་གིས་དུས་དེབ་གཉིས་ཀ་ཉོས་པ་ཡིན། ཁ་སང་དུས་ཚོད་བྱུང་བས་ ༢༠༡༦ ལོའི་ཆང་ས་ལོ་དེབ་ནང་དུ་ཅི་ཞིག་ཡོད་དམ་སྙམ་སྟེ་ཚར་གཅིག་བཀླགས་པ་ཡིན། ཀློག་མགོ་བརྩམས་པ་ནས་མཚམས་འཇོག་མ་ཐུབ་པར་དེབ་ཧྲིལ་བོ་བཀླགས་དགོས་བྱུང་། དེ་རིང་ ༢༠༡༥ ལོའི་ཆང་ས་ལོ་དེབ་ཀྱང་བཀླགས་ཏེ་ད་ལྟ་དེབ་གཉིས་ཀ་བཀླགས་ཚར་ཡོད།
ཆང་ས་ལོ་དེབ་རྒྱ་གར་ནང་ཧིན་སྒོར་བརྒྱ་བྱས་ཏེ་བཙོང་གིན་ཡོད། ལོ་ལྟར་ངྷ་ས་གཡས་གཡོན་རང་དུ་ཉིས་བརྒྱ་ནས་སུམ་བརྒྱ་འགྲིམས་ཀྱིན་འདུག ཡིན་ནའང་། གོང་ཚད་ཐད་ནས་ལོ་ལྟར་བསམ་ཚུལ་བཤད་མཁན་བྱུང་།
“ཆང་ས་ལོ་དེབ་གོང་ཆེ་དྲགས་འདུག” དང་ “གོང་ཚད་མཐོ་བ་ལ།” ཟེར། དེ་ཟེར་མཁན་ཡང་སྐྱ་སེར་གཉིས་ཀའི་ཁྲོད་དུ་འདུག
དང་པོ་ངྷ་སའི་ཟས་སོང་དང་ཆང་ས་ལོ་དེབ་གཅིག་བསྡུར། ངྷ་སའི་ཟ་ཁང་ཕལ་ཆེ་བརམོག་མོག་སྡེར་མ་གང་ལ་ཧིན་སྒོར་བརྒྱ་ཡས་མས་ཡིན། དེ་བཞིན་འཐེན་ཐུག་དང་རྒྱ་ཐུག ཤ་ཁུ། སྔོ་ཚལ་སོགས་གང་འདྲ་ཞིག་ཡིན་རུང་སྡེར་མ་གང་ལ་ཧིན་སྒོར་བརྒྱ་ཡས་མས་ཡིན། ཡིན་ནའང་། མོག་མོག་སྡེར་མ་གང་ན་ལྟོ་བ་འགྲང་ཐག་ཆོད་ཅིག་མེད། གཞན་རྣམས་ཀྱང་དེ་འདྲ་ཡིན། རེད་དེ་མོག་མོག་སྡེར་མ་གང་གི་རིན་པས་ཆང་ས་ལོ་དེབ་ཀློག་ཐུབ་ཀྱིན་ཡོད། མོག་མོག་སྡེར་མ་གང་གི་རིན་པས་ཆང་ས་ལོ་དེབ་ནང་གི་ཤེས་བྱ་དང་རྩོམ་ཡིག འདྲ་པར་བཅས་ལ་རོལ་ཐུབ་ཀྱིན་ཡོད། ཆང་ས་ནི་ཚོན་ལྡན་དང་སྣ་འཛོམས། སྤུས་ལེགས་ཀྱི་དུས་དེབ་ཅིག་ཡིན།
ཡང་ཆང་ས་ལོ་དེབ་ཀྱི་དཔར་གླ་དང་བཙོང་རིན་གཉིས་གཅིག་བསྡུར། ཆང་ས་ལོ་དེབ་ཀྱིས་རྩོམ་ཡིག་སྤུས་ལེགས་དང་ཇུས་འགོད་སྤུས་ལེགས། ཤོག་བུ་སྤུས་ལེགས་ཤིག་ལ་འབད་འབད་དུང་དུང་བྱེད་ཀྱིན་ཡོད་པར་མ་ཟད། ཐ་ན་དཔར་ཁང་ཡང་ཚད་ལྡན་དང་སྤུས་ལེགས་ཤིག་ནས་དཔར་གིན་ཡོད། དེ་ལྟར་བྱེད་དོན་ཆང་ས་ལོ་དེབ་ཀློག་མཁན་གྱི་ལག་ཏུ་ཐོན་དུས་ཀློག་རིན་ཡོད་པ་ཞིག ལྟ་རིན་ཡོད་པ་ཞིག སྤུས་ཀ་ཡག་པོ་ཞིག་ལ་དམིགས་པས་ཡིན།
བརྩེ་རྡོ།
ཀྲུང་གོ་བ་ནི་སྒོར་མོ་བསོགས་པར་དགའ། ནུབ་གླིང་བ་ནི་སྒོར་མོ་སྤྱོད་པར་གོམས། ཡ་ཧུ་ད་པ་ནི་ད་གཟོད་ཁེ་སྤོགས་ལེན་པར་མཁས། ཡ་ཧུ་ད་པས་བསམ་ན། ཤེས་རབ་ལ་བརྟེན་ནས་ཁེ་སྤོགས་ལེན་པ་ནི་ད་གཟོད་དོན་དམ་གྱི་ཕྱུག་འགྱུར་ཐབས་ལམ་ཡིན་པར་འདོད། རྩོམ་ཚན་འདིའི་ཡ་ཧུ་ད་པས་གཞན་ལ་ཤེས་སུ་མི་འཇུག་པའི་ཁེ་སྤོགས་ལེན་ཐབས་ཀྱི་གསང་བ་བཅུ་ཤེས་པར་བྱེད་དོ།
འཇིག་རྟེན་ཐོག་ན་འདི་འདྲའི་མི་ཚོགས་ཤིག་ཡོད་དེ། ཁོ་ཚོ་ནི་ཆེས་སྤྱང་གྲུང་ལྡན་པ་དང་། ཆེས་ལས་ལ་བརྩོན་པ། ཆེས་དཀའ་ལས་བཟོད་ཐུབ་པ་བཅས་སོ། ཁོ་ཚོ་ནི་འཛམ་གླིང་གི་མི་གྲངས་བསྡུར་ཚད་ལས0.3%་མི་ཟིན་ཡང་། ཁོ་ཚོས་འཛམ་གླིང་དཔལ་འབྱོར་གྱི་སྲོག་རྩ་བདག་དུ་བཟུང་ཡོད་ལ། ནོ་བྷེར་བྱ་དགའི17%ཁོ་ཚོར་ཐོབ་ཡོད། མ་ཟད་འཛམ་གླིང་གི་རྒྱུ་ནོར30%ཁོ་ཚོའི་ལག་ཏུ་ཡོད་དོ། འོ་ན་ཁོ་ཚོ་ནི་སུ་རེད་དམ། ཁོ་ཚོ་ནི་ཡ་ཧུ་ད་པ་ཉིད་དོ།
ལུས་འབྲེལ་སྐབས་བུད་མེད་ཚོས་རྩ་བ་ནས་བྱེད་མི་རུང་བའི་ལས་ཀ ལུས་འབྲེལ་གྱི་བདེ་བ་སྔར་ལས་ལྷག་པ་མྱོང་འདོད་ན། ལུས་འབྲེལ་སྐབས་བུད་མེད་ཚོས་ལས་ཀ་བརྒྱད་རྩ་བ་ནས་བྱེད་མི་རུང་། བསམ་འཆར། ཁྱོ་ཤུག་འཚོ་བའི་ཁྲོད། བུད་མེད་ཚོས་རང་སྐུལ་ངང་དབང་ཆ་དམ་འཛིན་བྱེད་དགོས་པ་དང་། ཁོ་བོ་བསླུ་བྲིད་བྱེད་ཤེས་པ་དགོས། སྐྱེས་པ་ནི་དུས་རྟག་ཏུ་འཁྲིག་སྤྱོད་སྐབས་དེར་ཧུར་བརྩོན་ཅན་ཞིག་ཏུ་ངོས་འཛིན་བཞིན་ཡོད། འཁྲིག་སྦྱོར་རིག་པ་ཆེད་མཁས་པས་རྒྱུན་དུ་ཁོ་ཚོར་དྲན་སྐུལ་བྱེད་དོན། གཤིས་རྩུབ་ཞེ་དྲགས་བྱེད་རྒྱུ་མེད། གོང་རྩེད་༼ ལུས་འབྲེལ་གོང་གི་འོ་བྱེད་པ་དང་འཕུར་འཕུར་གཏོང་བ་སོགས་ལ་གོ ༽རིང་ཙམ་དགོས། ལས་ཚར་རྗེས་བྱམས་བརྩེ་དང་ལྡན་དགོས་པ་ལ་སོགས། དོན་དངོས་ཐོག་འཁྲིག་སྤྱོད་ནི་མི་གཉིས་ཀྱི་ལས་ཀ་ཡིན་པས། བུད་མེད་ཚོས་ཡིད་གཟབ་མ་བྱས་པའི་སྤྱོད་ཚུལ་འགས། འཁྲིག་སྤྱོད་ཀྱི་འཚོ་བ་མེད་པ་བཟོ་ཉེན་ཆེན་པོ་ཡོད། དེའི་ཕྱིར་ང་ཚོས་ཨ་རིའི་ཅིང་སེར་འཁྲིག་སྦྱོར་རིག་པའི་ཞིབ་འཇུག་ཁང་གི་ཁྱབ་བསྒྲགས་གསར་ཤོས་དེར་གཞིགས་ནས། ལུས་འབྲེལ་སྐབས་བུད་མེད་ཚོས་རྩ་བ་ནས་བྱེད་མི་རུང་བའི་ལས་ཀ་བརྒྱད་དེ་དག་ཕྱོགས་བསྡོམས་བྱས་ཡོད། དང་པོ། […]
ཆང་ས་ནི་མི་ཚེའི་ནང་གི་ལས་དོན་གལ་ཆེ་ཤོས་ཤིག་དང་། མི་ཚེ་འགྱུར་ལྡོག་ཆེ་ཤོས་གཏོང་མཁན་ཞིག་རེད། ལྷག་པར་དུ་མི་ཚེའི་ནང་གི་འགན་འཁུར་ཆེ་ཤོས་དེ་འཁུར་དགོས་པའི་དུས་དེ་ཆགས་ཀྱི་ཡོད། དེ་ཡིན་དུས་ཁྱེད་ཀྱི་བཟའ་ཟླར་འགྱུར་རྒྱུའི་བུད་མེད་དེ་ནམ་ཡང་ཁྱེད་དང་འཆམ་མཐུན་ངང་མི་ཚེ་སྐྱལ་ཐུབ་ས་རེད་བསམ་པའི་ངེས་ཤེས་ཡོད་དགོས་པའམ། ཁོ་མོ་ནི་སོ་སོར་དགོས་པའི་བུད་མེད་དེ་རེད་འདུག་བསམ་པ་ཞིག་དགོས། གཤམ་ལ་མོ་རང་ཁྱེད་ཀྱི་མནའ་མ་ཡག་པོ་ཞིག་ཡོང་བའི་རྟགས་མཚན་ཆེ་ཤོས་བཅུ་ཡོད་པས་ནན་ཏན་བྱས་ནས་གཟིགས་རོགས།


c: text/html

text:
ལྟག་མཚེར་རིན་པོ་ཆེ་ཞི་བར་གཤེགས་པ།
གོང་གསལ་གྱི་པར་འདི་རྒྱག་མཁན་ནི་ Jeremy Hoganཡིན།
——————————————————–
༧རྒྱལ་དབང་སྐུ་ཕྲེང་བཅུ་གསུམ་པས་ངོས་འཛིན་གནང་བའི་སྤྲུལ་སྐུའི་ཁོངས་ཀྱི་གཅིག་ནི་ལྟག་མཚེར་རིན་པོ་ཆེ་ཐུབ་བསྟན་འཇིགས་མེད་ནོར་བུ་མཆོག་ཡིན་པ་དང་། ཁོང་དགུང་གྲངས་གྱ་བདུན་དུ་ཕེབས་པ་ ༢༠༠༨ ལོའི་ཟླ་དགུ་པའི་ཚེས་ ༥ ཉིན་གྱི་ཉིན་རྒྱབ་ཆུ་ཚོད་གཉིས་དང་ཕྱེད་ཀ་ཙམ་ལ་ ཨ་མི་རི་ཀའི་མངའ་སྡེ་ཨིན་ཌི་ཡཱ་ནའི་ཁོངས་སུ་ཡོད་པའི་སྐུ་འབུམ་བྱམས་བརྩེ་གླིང་གི་ རང་གི་བཞུགས་ཤག་ཏུ་དགོངས་པ་ཞི་དབྱིངས་སུ་གཤེགས་པའི་ཚུལ་བསྟན་པ་རེད། དེ་ནས་ཚེས་ ༡༠ ཉིན་དད་ལྡན་མི་མང་གིས་སྐུ་གདུང་ལ་མཆོད་མཇལ་ཞུས་པ་དང་། ཚེས་བཅུ་གཅིག་ཉིན་སྐུ་འབུམ་བྱམས་བརྩེ་གླིང་དགོན་པའི་རྒྱབ་ཏུ་བཞེངས་པའི་གདུང་ཁང་དུ་ དཔལ་རྡོ་རྗེ་འཇིགས་བྱེད་ཀྱི་སྒོ་ནས་ཞི་བའི་སྦྱིན་སྲེག་འབུལ་བ་དང་བཅས་སྐུ་གདུང་ཞུགས་འབུལ་ཞུས་ཡོད་པ་རེད། སྐུ་གདུང་ཞུགས་འབུལ་གྱི་སྐབས་སུ་རྒྱ་གར་ནས་༧རྒྱལ་བའི་བཀའ་འབྲེལ་བཞིན་ཆོས་ཚོགས་འདིར་ཆེད་ཕེབས་གནང་བའི་སྤ་རི་རིན་པོ་ཆེ་བློ་བཟང་ཐུབ་བསྟན་མཆོག་གིས་སློབ་དཔོན་དང་། དེ་བཞིན་ཀེའུ་ཚང་རིན་པོ་ཆེ་འཇམ་དཔལ་ཡེ་ཤེས། ཨ་ཀྱཱ་རིན་པོ་ཆེ་བློ་བཟང་ཐུབ་བསྟན། ཨ་ལགས་ཁུ་ཞང་རིན་པོ་ཆེ། སེར་བྱེས་དགེ་བཤེས་ངག་དབང་གྲགས་པ། སྒོ་མང་དགེ་བཤེས་སངས་རྒྱས་དང་བློ་བསྟན་སོགས་དགེ་འདུན་པ་ཚོས་གདུང་ཆོག་གསུངས་ཤིང་། ལྟག་མཚེར་རིན་པོ་ཆེའི་ལྕམ་དཀོན་མཆོག་དབྱངས་སྐྱིད་ལགས་དང་དང་སྲས་སོགས་ཁྱིམ་མི་དང་། སློབ་མ་དང་གྲོགས་པོ། དེ་བཞིན་ཨ་རིའི་ས་ཁུལ་མང་པོ་ནས་ཆེད་ཕེབས་བོད་རིགས་སོགས་འཛོམས་ཡོད་པ་རེད། ལྟག་མཚེར་རིན་པོ་ཆེ། ལྟག་མཚེར་ཞུ་བ་ནི་ལྟག་ཏེ་རྒྱབ་ཀྱི་མཚེར་ས་ཟེར་བ་ཡིན་ཞེས་རིན་པོ་ཆེས་ཡང་ཡང་གསུངས་འདུག་ཅིང་། སྐུ་ཕྲེང་འདི་ནི་ལྟག་མཚེར་སྐུ་ཕྲེང་དྲུག་པ་ཡིན་པ་རེད། ལྟག་མཚེར་རིན་པོ་ཆེ་དང་ལྕམ་དཀོན་མཆོག་དབྱངས་སྐྱིད་གཉིས་ལ་སྲས་ལྷུན་གྲུབ་ནོར་བུ་དང་། ཀུན་དགའ་ནོར་བུ། འཇིགས་མེད་ནོར་བུ་བཅས་གསུམ་བྱུང་ཡོད་པ་རེད།

robotstxt: allowed

filter: keep


text:
འཛམ་གླིང་མདའ་དཀྲུགས་ཕུ་དཀྲུགས་བཟོ་མཁན་ནི་མི་རེད།
༢༠༡༧།༠༢།༠༥ཉིན་སྤེལ། དེ་རིང་རྒྱལ་བ་རིན་པོ་ཆེའི་མདུན་ནས་ཆོས་འབྲེལ་ཞུས་ཏེ་སྐལ་བ་བཟང་པོ་བྱུང་ཟེར་བ་མིན་པར། ངས་མི་ཚེ་བསྐྱལ་སྟངས་ཤེས་ཀྱི་ཡོད་ཅེས་མུ་མཐུད་དུ་བསམ་བློ་གཏོང་དགོས་རེད། ཅེས་བཀའ་སློབ་སྩལ་སོང་།
རྡོ་རྗེ་གདན། དེ་རིང་ཉིན་གུང་ཚོུད་༡༢།༣༠ཐོག རྡོར་གདན་དུས་དབང་གསུང་ཆོས་ར་བར་བོད་ཀྱི་བླ་ན་མེད་པའི་༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གིས་དུས་དབང་ཐེངས་༣༤པའི་ཉིན་བཞི་བར་དུས་དབང་གི་སྔོན་འགྲོའི་བཀའ་ཆོས་སུ་སྒོམ་རིམ་བར་པ་དང་སྤྱོད་འཇུག་གི་བཤད་ལུང་དབུ་འཛུགས་གནང་སོང་།
དེ་ཡང་༧གོང་ས་མཆོག་དུས་དབང་ར་བའི་གསེར་ཁྲིར་མངའ་གསོལ་མཛད་དེ། ཆོས་འབྲེལ་དབུ་འཛུགས་མ་མཛད་གོང་ལེགས་སྦྱར་དང་པཱ་ལི། བོད་སྐད་བཅས་ཀྱི་ཐོག་ནས་ཤེས་རབ་སྙིང་པོ་གསུང་འདོན་གནང་། དེ་རྗེས་སྤྱི་འཐུས་ཚོགས་གཙོ་མཆོག་གིས་སྤྱི་ནོར་༧གོང་ས༧སྐྱབས་མགོན་ཆེན་པོ་མཆོག་ལ་མཎྜལ་རྟེན་གསུམ་འདེགས་འབུལ་ཞུས་སོང་།
དེ་རྗེས་༧གོང་ས་མཆོག་གིས་སྔོན་འགྲོའི་བཀའ་ཆོས་ཀྱི་ཐོག་མར་བཀའ་སློབ་ལམ་སྟོན་ཟབ་རྒྱས་སྩལ་དོན། ཁ་སང་ངོས་ཀྱིས་ཞུས་པ་བཞིན་དུ་ཆོས་ཉན་བཤད་གང་ཡིན་པའི་སྐབས་སུ་ཡང་ཆོས་ཆོས་སུ་སོང་བ་གལ་ཆེན་པོ་དང་། སངས་རྒྱས་པའི་ཆོས་ལས་ཤེར་ཕྱིན་གྱི་དགོངས་པ་ནང་བཞིན་འཆད་འཁྲིད་བྱེད་ཀྱི་ཡིན་དུས། སྐྱབས་འགྲོ་རྨང་གཞི་བྱས་ཏེ་འགྲོ་བ་སེམས་ཅན་ཐམས་ཅད་ལ་ཕན་ཐོག་པའི་བློ་བཟང་པོ་དང་སྙིང་སྟོབས་ཆེན་པོ་ཞིག་སྐྱེས། ང་ཚོ་ཚང་མས་བདེ་སྐྱིད་འདོད་ཀྱི་ཡོད་ཀྱང་། བདེ་སྐྱིད་མ་ཡོང་བ་ནི་སོ་སོའི་སེམས་རྒྱུད་འདུད་མ་ཐུབ་པས་ལན་པ་རེད་ལ། སེམས་རྒྱུད་བཏུལ་ན་བདེ་སྐྱིད་མ་འདོད་ཀྱང་བདེ་སྐྱིད་ཡོང་གི་རེད། བདེ་སྐྱིད་ནི་ཕྱི་ལ་འདུད་རྒྱུ་མིན་པར་ནང་སེམས་རྒྱུད་འདུད་རྒྱུ་ཡིན་པའི་ཆ་ནས། གཞན་དོན་གྱི་བློ་བཟང་པོ་སྐྱེས་ཤིང་དེ་ནི་བླུན་པོའི་ཨུ་ཚུགས་མིན་པར། ཤེས་རབ་ཀྱི་གྲོགས་དང་བཅས་པའི་གཞན་ཕན་གྱི་བློ་ཞིག་གསུངས་ཀྱི་འདུག་གཱ
བོད་གངས་ཅན་ལྗོངས་སུ་གསང་སྔགས་ཀྱི་ཆོས་མང་པོ་དར་ཡོད་པ་ནི་ཕྱོགས་གཅིག་ནས་ཡག་པོ་རེད་མོད། དུས་རབས་ཉེར་གཅིག་པའི་སངས་རྒྱས་པའི་ཆོས་པ་བྱེད་དགོས་རེད་ཅེས་ངོས་ནམ་རྒྱུན་བཤད་ཀྱི་ཡོད། རྒྱུ་མཚན་ནི་སྔར་ང་ཚོས་ཞིབ་ཚག་གིས་ཞིབ་འཇུག་མ་བྱས་པར་དད་པ་དང་དག་སྣང་བྱས་ཏེ་འགྲོ་བསྡད་ཀྱི་འདུག ད་ལྟའི་དུས་རབས་ནང་དུ་སྤྱིར་མིའི་ཤེས་ཡོན་ཡར་རྒྱས་སུ་འགྲོ་བཞིན་པའི་སྐབས་སུ། དངོས་ཡོད་གནས་ཚུལ་གྱིས་གཞི་ལམ་འབྲས་བུའི་རྣམ་པ་དེར་ཞིབ་འཇུག་ཡང་དག་དང་སློབ་སྦྱོང་བྱས་པའི་ཐབས་ལམ་ཐོག་དཔྱད་ནས་ཐར་བ་ཐོབ་པ་ཞིག་དགོས་པ་གལ་ཆེན་ཡིན་པའི་ཆ་ནས། དུས་དབང་ནི་ཕྱིན་རླབས་ཆེན་པོ་ཞེ་དྲག་རེད་མོད། ལམ་སང་སེམས་སུ་འགྱུར་བ་ཐེབས་རྒྱུ་ནི་ཁེག་པོ་ཡིན་པས། འདིར་མི་མང་པོ་ཞིག་འདུས་པ་ཁྱེད་རང་ཚོར་ཕན་དགོས་པ་རེད། ངོས་ཀྱི་ངོས་ནས་ཀྱང་བསམ་བློ་གཏོང་སྟངས་ཤིག་ལབ་པ་བྱུང་ན་ངོས་ལ་ཡང་བློ་བདེ་བོ་ཞིག་དང་། ཁྱེད་རང་ཚོའི་ངོས་ནས་ཀྱང་ཕན་ཐོག་ཡོད་བསྡད་པ་ཞིག་ཡིན་པས་ན། སྤྱོད་འཇུག་དང་སྒོམ་རིམ་བར་མ་གཉིས་སྦྲགས་ནས་བཤད་དགོས་པ་བསམ་བློར་དྲན་པ་ཡིན།
ཆོས་ལུགས་མང་ཆེ་བར་རང་གི་སེམས་རྒྱུད་འདུད་དགོས་པ་གཅིག་གྱུར་རེད། དེ་འདུད་ཐབས་ནི་དད་པ་གཙོ་བོ་བྱས་ཏེ་འདུད་པ་གཅིག་དང་། སངས་རྒྱས་པའི་ཆོས་ནི་དམིགས་གསལ་མ་འདྲ་བ་ཞིག་ལ་དད་པ་གཅིག་པུ་མ་ཡིན་པར་ཉོན་མོངས་པའི་གཉེན་པོ་བསྟེན་དགོས་པ་ཞིག འཛམ་གླིང་མི་དུང་ཕྱུར་༧༠ལྷག་ནི་སྡུག་སྔལ་མི་འདོད་པ་དང་བདེ་བ་འདོད་པ་གཅིག་པ་རེད་མོད། དེའི་ནང་གི་དུང་ཕྱུར་༡༠ལྷག་ཆོས་ལ་དད་པ་མེད་མཁན་རེད། ཡིན་ནའང་། ཚང་མ་མ་ནས་སྐྱེས་པ་དང་མ་ཡི་བྱམས་བརྩེ་འོག་ནས་འཚར་ལོངས་བྱུང་པས། ངོས་ཀྱིས་མཐོང་མྱོང་ཚན་རིག་པས་ཀྱང་ཟླ་ལྔ་ལྷག་ཅན་གྱི་བྱིས་པ་ཞིག་ལ་རྣམ་འགྱུར་འདྲ་མིན་གྱི་པར་རིས་བསྟན་ན་རང་བཞིན་གྱིས་རྣམ་འགྱུར་དེ་བཞིན་སྟོན་པ། བྱམས་བརྩེ་ཡི་རྣམ་འགྱུར་ལ་དགའ་སྣང་དང་སྡུག་པོའི་རྣམ་འགྱུར་ལ་མ་དགའ་བ་སྟོན་གྱི་འདུག ཚན་རིག་པས་མིའི་རང་བཞིན་ལྷན་སྐྱེས་དེ་ནི་བྱམས་བརྩེ་ལྡན་པ་ཞིག་ཡིན་པའི་སྡོམ་རྒྱབ་ཡོང་གི་འདུག སྐབས་དེ་དུས་ངོས་ལ་རེ་བ་ཆེན་པོ་བྱུང་སོང་། བྱམས་བརྩེ་ཡི་ས་བོན་ནི་ཡོད་ཡོད་པ་རེད། དེ་ནི་ཆུ་ལུད་དྲོད་བཤེར་གྱིས་འཚར་དགོས་པ་ནང་བཞིན་དུ་ཤེས་ཡོན་ནི་བདེ་སྐྱིད་དང་སེམས་ཀྱི་ཞི་བདེ་ཡི་རྩ་བ་ཡིན་པ། རྒྱུ་དང་དབང་ཆ། ཁ་ཡག་པ་གཅིག་པུ་མ་ཡིན་པར་སེམས་པ་རྣམ་དག་གིས་གྲོགས་དང་གྲོགས་མོ་དངོས་ནས་ཕན་ཚུན་ལ་བློས་འཁེལ་བ་ཞིག་ཡོང་དགོས་པ་ལ་ང་ཚོས་ཀླད་པ་བེད་སྤྱོད་བཏང་སྟེ། ཁོང་ཁྲོ་དང་ཕྲག་དོག་བྱས་ན་སྐྱོན་ཅི་ཡོད་ངོ་སྤྲོད་ཡག་པོ་ཞིག་དང་། ཐར་བ་ཐོབ་པ་དང་སྐྱེས་པ་ཕྱི་མའི་སྐད་ཆ་མ་བཤད་པར་འཛམ་གླིང་མི་དུང་ཕྱུར་༧༠ལྷག་ལ། གནའ་སྔ་མོར་འཛམ་གླིང་གི་གཅིག་གིས་གཅིག་ལ་འབྲེལ་བ་ཞིག་ཡོད་པ་མ་རེད་མོད། དེ་རིང་ཁ་སང་དངོས་པོའི་འཕྲུལ་ཆས་ཡར་རྒྱས་སུ་ཕྱིན་ཡོད་པས་ན། ཧ་ཅང་ཕན་ཚུན་ལྟོས་གྲུབ་ཆགས་ཡོད་པས་འཛམ་གླིང་གོ་ལ་གཅིག་གྱུར་གྱི་རྣམ་པ་གསལ་རུ་འགྲོ་བཞིན་པ་རེད། ང་ཚོའི་བསམ་བློའི་སྟེང་ནས་ང་ཚོ་དང་ཁོ་ཚོ་ཞེས་བསམ་ནས་བསྡད་ན་དེ་ནི་དངོས་ཡོད་གནས་ཚུལ་དང་མཐུན་གྱི་མི་འདུག དུད་འགྲོའི་རིགས་ཀྱིས་འཛམ་གླིང་ལ་གནོད་པ་གང་ཡང་བསྐྱད་མེད་པ་དང་འཛམ་གླིང་མདའ་དཀྲུགས་ཕུ་དཀྲུགས་བཟོ་མཁན་ནི་མི་རེད། མིའི་རྣམ་དཔྱོད་ནི་ཉོན་མོངས་ཀྱི་གཞན་དབང་དུ་ཕྱིན་པའི་སྐབས་རྙོག་དྲ་བཟོ་མཁན་དུ་གྱུར་ཏེ། འཛམ་གླིང་སྒང་དུ་ང་ཚོ་དང་ཁོ་ཚོ་ཞེས་ཆོས་ཕྱོགས་དང་མི་རིགས་སོགས་ཀྱི་ཐོག་ནས་དབྱེ་འབྱེད་བྱས་པའི་འབྲས་བུས་མི་མང་པོ་ཞིག་དཀའ་ངལ་ནང་དུ་ལྷུང་བ་རེད། དེ་བས་ང་ཚོས་བཤད་བཞིན་པའི་སེམས་ཅན་ཐམས་ཅད་ཟེར་བ་གང་ལ་ཕྱིན་སོང་། བློ་གཟི་བོའི་ངང་ནས་བལྟས་ན་བྱམས་བརྩེ་ཅན་གྱི་མི་ནི་སྐྱིད་པོ་ཡོད་པ་དང་། བྱམས་བརྩེ་དེ་ཤེས་ཡོན་གྱི་སྒང་ནས་བྱིས་པའི་དུས་ནས་ངོ་སྤྲོད་ཅིག་བྱེད་ཐུབ་ན་མི་རབས་རྗེས་མར་ཏན་ཏན་ཕན་ཐོག་ཡོང་གི་རེད།
ད་སྔ་འཛམ་གླིང་དུ་བདེ་སྐྱིད་ཟེར་ན་མིག་གིས་ལྟད་མོར་ལྟ་བ་དང་རྣ་བས་སྙན་པོ་ཉན་ཡ། ཆང་རག་སོགས་འཐུང་སྟེ་ལུས་ཤེས་ཀྱི་ཚོར་བའི་བདེ་བ་སླེབས་ཀྱི་ཡོད་པ་དང་། དེ་ནི་ཕྲལ་སེལ་ཙམ་རེད་མ་གཏོགས་ཡུན་རིང་པོར་འདུག་གི་མ་རེད། ཡིད་ཤེས་ལ་བསྟེན་ནས་བདེ་སྐྱིད་ཅིག་ཡོང་པ་ཡིན་ན། ཕྱི་ལོག་གི་རྐྱེན་ཅི་འདྲ་ཡོང་ཀྱང་གཅིག་པ་ཡིན་པས་ན་སེམས་ཁམས་རིག་པ་ཧ་ཅང་གིས་གལ་ཆེན་པོ་རེད།
ང་ཚོར་མི་གཅིག་གྱུར་གྱི་འདུ་ཤེས་ནི་ཧ་ཅང་གིས་གལ་ཆེན་པོ་རེད། ངོས་རང་རྒྱལ་བ་རིན་པོ་ཆེ་ཡིན། ངོས་ནང་པ་ཡིན། ངོས་བོད་པ་ཡིན། ལྷག་པར་དུ་ངོས་རང་རྒྱལ་བ་རིན་པོ་ཆེ་ཡིན་ཞེས་ཧ་ཅང་རྩ་ཆེན་དུ་བརྩིས་པ་ཡིན་ན། འཛམ་གླིང་དུ་རྒྱལ་བ་རིན་པོ་ཆེ་གཅིག་མ་གཏོགས་མེད་པས་ན། ངོས་འཛམ་གླིང་གི་མི་དུང་ཕྱུར་༧༠ལྷག་ནང་གི་གཅིག་ཡིན་པ་སེམས་སུ་དྲན་ན། གཡས་དང་གཡོན། མདུན་རྒྱབ་གང་ལ་བལྟས་ན་ཡང་གྲོགས་པོ་མང་པོ་འདུག ངོས་རང་འཛམ་གླིང་གི་རྒྱལ་བ་རིན་པོ་ཆེ་ཡིན་བསམ་ནས་བསྡད་ན། གཡས་གཡོན་མདུན་རྒྱབ་གང་ལ་བལྟས་ཀྱང་རྒྱལ་བ་རིན་པོ་ཆེ་ཡོད་པ་མ་རེད། ངོས་རང་གཅིག་པུ་གྲོགས་མེད་ཁེར་རྐྱང་ལ་གྱུར་བ་རེད། དེ་བས་དེ་ནི་གྱོང་རེད། དེ་རིང་འདིར་འདུས་པའི་མི་རིགས་འདྲ་མིན་གྱི་མི་རྣམས་ཀྱིས་རྒྱལ་བ་རིན་པོ་ཆེ་ཡིས་མི་ཡི་འདུ་ཤེས་གལ་ཆེན་རེད། མི་དང་མིའི་བར་གྱི་བརྩེ་བ་གལ་ཆེན་རེད། རྟག་ཏུ་འཛུམ་ཤིག་ཤིག་བགྱིས་ཟེར་གྱི་འདུག་ཅེས་དྲན་པར་བྱས་ཨ། སྔོན་ལ་ཕར་འཛུམ་ཤིག་ཤིག་བྱས་དང་ཕར་ཕྱོགས་ནས་ཀྱང་ཚུར་འཛུམ་ཤིག་ཤིག་བྱེད་པའི་གོ་སྐབས་བྱུང་བ་རེད།
ངོས་ཀྱིས་རྨི་ལམ་ཚུན་ཆད་ལའང་ནང་པའི་དགེ་སློང་ཞིག་ཡིན་པ་སེམས་སུ་དྲན་གྱིན་ཡོད། བྱམས་བརྩེ་ཡི་བསླབ་བྱ་གནང་མཁན་གྱི་ཆོས་ལུགས་ཚང་མར་དངོས་ནས་སོ་སོའི་ཆོས་ལུགས་དེ་ནི་བསམ་པ་རྣམ་དག་གིས་ལག་ལེན་འཁེལ་བ་ཡིན་ན། གང་ལྟར་སེམས་རྒྱུད་ཐུལ་བར་ཏན་ཏན་ཕན་ཐོག་ཡོད་པ་དང་། འཛམ་གླིང་གི་ཆོས་ལུགས་ཚང་མར་བྱམས་བརྩེ་ཡོད་པ་གཅིག་པ་རེད་འདུག དེ་འབྲེལ་གྱིས་ལྟ་གྲུབ་མ་འདྲ་བ་ཡོད་ཀྱང་བཟོད་པ་དང་ཆོག་ཤེས་ཀྱི་ཉམས་ལེན་བྱེད་པ་གལ་ཆེན་པོ་རེད།
ལྷག་པར་ཁྱེད་རང་ཚོ་རྒྱ་མི་རིགས་ནི་ལོ་རྒྱུས་ཀྱི་ཐོག་ནས་ཀྱང་བོད་རྒྱ་འབྲེལ་བ་ཆེན་པོ་ཡོད་པ་དང་། ཕལ་ཆེར་འཛམ་གླིང་གང་སར་རྒྱ་རིགས་ཡོད་པ་དེར་ནང་པའི་ལྷ་ཁང་ཡོད་པའི་སྲོལ་ཞིག་འདུག་པས། ལོ་རྒྱུས་ཐོག་ནས་ཀྱང་རྒྱ་རིགས་གྲོགས་པོ་ཚོ་སངས་རྒྱས་པའི་ཆོས་བྱེད་མཁན་ཞིག་ཆགས་ཡོད་པ་རེད། ད་སྔ་ཡང་འཛམ་གླིང་དུ་ནང་བའི་ཆོས་བྱེད་མཁན་གྱི་གྲངས་འབོར་མང་ཤོས་ནི་རྒྱ་ནག་ཆགས་ཡོད་པ་རེད་ལ། རྒྱ་ནག་མི་ས་ཡ་༤༠༠ལྷག་ཅིག་བཤད་ཀྱི་འདུག
ངོས་རང་ཆོས་འཆད་རྒྱུ་ཡིན་དུས་བཞུགས་ཁྲིའི་སྟེང་བསྡད་ཡོད་པ་རེད་མ་གཏོགས། ང་ཚོ་ཚང་མ་མི་གཅིག་གྱུར་ཆགས་ཡོད། ང་ཚོ་ཙམ་མ་ཟད་འཛམ་གླིང་འདིའི་སྟེང་མི་དུང་ཕྱུར་བདུན་བཅུ་ཙམ་ཡོད་པ་ཚང་མ་འགྲོ་བ་མི་གཅིག་པ་རེད། སྐྱེས་སྟངས་དང་མཐར་འཆི་སྟངས་ཀྱང་གཅིག་པ་རེད། གསོན་པའི་རིང་ཆགས་སྡང་རྨོངས་གསུམ་གཙོ་བོར་འགྱུར་པའི་ཉོན་མོངས་དེ་དག་རང་ཆས་སུ་ཡོད། དེ་བཞིན་བྱམས་པ་དང་སྙིང་རྗེ་སྒོམ་རྒྱུའི་ནུས་པ་དེ་ཡང་གཅིག་མཚུངས་སུ་ཡོད།
ངོས་ཀྱིས་གོང་ནས་མར་བཤད་བཞག་པ་དེ་ནི་དྲན་གསོ་བྱས་ཏེ་སེམས་སུ་ཉར་ཐུབ་པ་ཞིག་དང་ཉར་བ་གཅིག་པུ་མིན་པར་ཡང་ཡང་བསམ་བློ་གཏོང་བ་གལ་ཆེན་རེད། ངོས་རང་ལ་ཆ་གཞག་ན། ཚེ་སྔོན་མར་བསོད་ནམས་ཆེན་པོ་བསགས་ཡོད་པའི་མི་ཞིག་རེད་མོད། བྱང་ཆུབ་ཀྱི་སེམས་དང་སྟོང་ཉིད་ཀྱི་ལྟ་བ་ནི་ལོ་བཞི་བཅུ་ལྔ་བཅུ་དྲུག་བཅུ་ལ་བསམ་བློ་བཏང་ནས་ཡོང་བ་ཞིག་མ་གཏོགས་ལས་སླ་བོར་ཡོང་གི་མི་འདུག་པས། ཁྱེད་རང་ཚོས་ཀྱང་ཡུན་རིང་བསམ་བློ་བཏང་སྟེ་སེམས་སུ་འགྱུར་བ་ཐེབས་པ་མ་གཏོགས་དག་ག་ཞིག་གིས་རྩ་བ་ཉིད་ནས་ཡོང་གི་མ་རེད། འཁྱུགས་ཤིག་བསམ་བློ་བཏང་སྟེ་ཡོང་ཡ་མི་འདུག་བསམ་ན་ཧ་ཅང་གིས་བྱབ་ཆུང་རེད། སངས་རྒྱས་བཅོམ་ལྡན་འདས་ཀྱིས་ཀྱང་སྐལ་ཆེན་གྲངས་མེད་གསུམ་གྱི་ཚོགས་བསགས་པ་རེད་ཟེར་གྱི་ཡོད་པ་རེད། བྱས་ཙང་དེ་མིན་ང་ཚོས་གདམ་ཀ་བྱེད་ཀྱི་གང་ཡང་མེད། དེ་བས་དེ་རིང་རྒྱལ་བ་རིན་པོ་ཆེའི་མདུན་ནས་ཆོས་འབྲེལ་ཞུས་ཏེ་སྐལ་བ་བཟང་པོ་བྱུང་ཟེར་བ་མིན་པར། ངས་མི་ཚེ་བསྐྱལ་སྟངས་ཤེས་ཀྱི་ཡོད་ཅེས་མུ་མཐུད་དུ་བསམ་བློ་གཏོང་དགོས་རེད། ཅེས་བཀའ་སློབ་ཟབ་ཅིང་རྒྱས་པ་སྩལ་པ་བཅས།།
གསར་འགོད་པ་ཆོས་ཉིད་ཀྱིས་རྡོར་གདན་ནས།


text:
མི་རྗེ་བཀའ་བློན་ཁྲི་པ་བློ་བཟང་སེང་གེ་མཆོག་དང་བཀའ་ཤག་ལྷན་རྒྱས་ཀྱི་ཞབས་དྲུང་དུ།
དྭངས་ཟུར་ཐུན་མོང་ནས་ཕྱི་ལོ་༢༠༡༢ཟླ་༢ཚེས་༢༧ཉིན་ཕུལ།
(དཔལ་ལྡན་དབུས་བོད་མིའི་སྒྲིག་འཛུགས་ཀྱི་མི་རྗེ་བཀའ་བློན་ཁྲི་པ་བློ་བཟང་སེང་གེ་མཆོག་དང་བཀའ་ཤག་ལྷན་རྒྱས་ཀྱི་ཞབས་དྲུང་དུ།)
གུས་ཕྱག་དང་བཅས་ཞུ་གསོལ། ངེད་དབུས་དྭངས་སློབ་དམག་སྒར་ནས་རྒན་ཡོལ་དུ་ཐོན་པའི་བོད་ཕྲུག་དྭངས་ཟུར་ཁག་གཅིག་གི་བདེ་སྡུག་ཐུང་ཙམ་ཞུ་རྒྱུར། སྤྱི་ལོ་༢༠༠༩ཟླ་༡ནས་ད་བར་དྭངས་སློབ་ནས་བོད་ཕྲུག་༣༠༠ཙམ་རྒན་ཡོལ་དུ་ཐོན་ཡོད་པ་རེད། ངེད་རྣམས་རང་ཉིད་ཀྱི་མི་ཚེ་གང་ཙམ་དམག་སྒར་ནང་སྲི་ཞུ་གང་ཐུབ་ཀྱིས་ལེགས་སྐྱེས་ཕུལ་ཡང་། services graduadeཞེས་དྭངས་སློབ་ཐོན་ནས་སྤྲོད་གི་ཡོད་པའི་དངུལ་དེ་ད་བར་རགས་མ་བྱུང་། དྭངས་སློབ་ཀྱི་དབུ་འཛིན་རྣམས་ཀྱིས་རྒྱ་གར་གཞུང་ལ་ཁ་གྲགས་མ་ཐུབ་པ་དང་། ངེད་རྣམས་ནས་འབྲེལ་ཡོད་རྣམས་ལ་ཐེངས་མང་ཞུ་འབུལ་བྱས་ཀྱང་ཀྱང་ཕན་འབྲས་སྤུ་ཙམ་མ་བྱུང་བར་སོང་། མི་རྗེ་བཀའ་བློན་མཆོག་ལ་རོགས་རམ་གནང་རོགས་ཞེས་མི་ཞུ་ཀ་མེད་ལ་སོང་། བཀའ་བློན་ཕྱོགས་གིས་གུས་རྣམས་པའི་ བདེ་སྡུག་ལ་ཅི་ནས་ཀྱང་དགོངས་བཞེས་ཀྱིས་རོགས་རམ་གནང་རོགས་མཁྱེན། །ང་ཚོ་མི་རེར་ཉུང་མཐར་ཧིན་སྒོར་འབུམ་གཅིག་༡༠༠༠༠༠ནས་འབུམ་གསུམ་༣༠༠༠༠༠བར་དྭངས་སློབ་ནང་བདག་ཉར་བྱས་ཏེ་ལོ་གསུམ་ལྷག་འགྲོ་སོང་ཡང་། འགའ་རེས་རྒན་ཡོལ་རག་གི་ཟེར་བ་དང་། འགའ་རེས་གསོག་དངུལ་རགས་གི་རེད་ཟེར་བ་ཙམ་ལས། ད་ལྟའི་ཆར་རང་ཉིད་ཀྱི་ཐོབ་ཆའང་རགས་གིན་མིན་འདུག་པར་བརྟེན། མི་རྗེ་བཀའ་བློན་གཙོས་བཀའ་ཤག་ལྷན་རྒྱས་ནས་དྭངས་སློབ་ཀྱི་དབུ་འཛིན་རྣམས་དང་བཀའ་མོལ་གནང་ཏེ། གང་མགྱོགས་ཐག་གཅོད་གནང་ཐབས་སུ་རོགས་རམ་གནང་རོགས་ཞུ་མཁྱཻན། མཁྱེན།


text:
བོང་བུ།
བོང་བུ་ནི་འུ་འཐུང་སྲོག་ཆགས་ཀྱི་རིགས་གཅིག་རེད།
ནང་དོན།
བོང་བུའི་བསྟན་བཅོས།[རྩོམ་སྒྲིག]
དོ་རྒྱ་དགེ་བཤེས་བསོད་ནམས་ཡེ་ཤེས།
དང་པོ་བོང་བུའི་མིང་གི་རྣམ་གྲངས་དང་བོང་བུ་ཞེས་པའི་མིང་ལ་དཔྱད་པ།
དུང་མཁན། མགྲིན་བཟང། ཕུར་སྣ་ཅན། རྡོ་རྗེ་ཅན། བོང་བུ། གུ་རུ་སོགས་འབོད་སྲོལ་འདུག དཔེར་ན། གུ་རུ་མ་འགྲོ་ན་ཆབ་མདོ་ནས་མི་འགྲོ་ཅེས་པ་ལྟ་བུ། གཞན་ཡང་འཁྲུངས་དཔེ་དྲི་མེད་ཤེལ་གྱི་མེ་ལོང་(ཆབ་མདོ་ས་ཁུལ་སྨན་རྩིས་ཁང་གིས་བསྒྲིགས་པ་)ལས། བོང་བུ། བོང་བུ་ནི་ལྗོངས་ཡོངས་ཀྱི་ཞིང་ཁུལ་ཕལ་ཆེར་མིས་བདག་གསོ་དང་བཀོད་སྤྱོད་བྱེད་ཅིང་། ཟས་ནི་རྩ་ལྡུམ་དང་། གཟན་ཆས། འབྲུ་རིགས་སོགས་བཟའ། སྤུ་མདོག་ནི་རྫ་སྐྱ་དང་ཐལ་མདོག ནག་པོ་སོགས་ཅི་རིགས་ཡོད་པ་དང་། རྣ་བ་རིང་ཞིང་རྐང་ལག་ཕྲ་ལ་ཅུང་ཟད་ཐུང་བ། རྨིག་པ་ཟླུམ་པོ་ཡིན་པ་སོགས་དཔེ་རིས་ལྟར་ལ། ཀུན་གྱིས་རྒྱུས་མངའ་ཆེ་བས་ཞིབ་པར་མ་བཀྲལ། མིང་གཞན་སྣ་ཆེན་དང་། སྐད་ཆེན། ཤུགས་འགྲོའི་ཕ། ཆོས་ཅན་རིང་། བྱིན་པ་གཙང་། བཟོད་པའི་མུ་ཁྱུད། གྲོང་དུ་འདྲེན། མགྲིན་བཟང་བོ་བཅས་སོ། བོང་བུ་ཅེས་པའི་མིང་གི་ཐད་ལ་བསམ་ཚུལ་མ་འདྲ་བ་འགའ་བཀོད་ན། ༡༽ རྣམ་པ་རྟ་དང་འདྲ་ལ་དེ་ལས་ཅུང་ཟད་ཆུང་བའི་སྒོ་ཕྱུགས་ཤིག སྒྲ་བཤད་ནི་རྟ་ལས་བོང་ཚོད་ཆུང་བའི་ཆ་ནས་བོང་བུའམ་བོང་གུ་ཞེས་བཏགས་ཏེ། དེ་ཡང་བོང་ནི་གཟུགས་པོའི་བོང་ཚད་དང་། བུའམ་གུ་ནི་ཆུང་བའི་དོན་ནོ། འོ་ན་བོངས་ཚོད་ཅེས་ས་མཐའི་ཡང་འཇུག་འབྲི་དགོས་པ་མ་ཡིན་ནམ་ཞེ་ན། དེ་ནི་གདམ་ང་ཡིན་པར་སེམས་ཏེ། འདུལ་བ་གཞི་རྒྱ་ཆེར་འགྲེལ་ལས། མི་ཆེའམ་ཞེས་བྱ་བ་ནི་ཚད་གསུམ་པ་དག་ལས་བོང་ཚོད་མ་ལྷག་གམ་ཞེས་བྱའོ། ཞེས་དང་། ཚནྡྲ་ད་སའི་བོད་དབྱིན་ཚིག་མཛོད་དུ་བོང་ཚོད་ཅེས་ས་མཐའ་མེད་པ་སྣང་། ༢༽ ར་ཕོ་ན་རེ། བོང་གསེབ་ལགས། བོང་མ་ཤི་སོང་། བོང་གསེབ་བོང་བོང་བོང་ཟེར་ནས་ཅེ་ཕེ་འདེབས། (ཕེ་འདེབས་པ་ནི་ཨ་མདོའི་ཡུལ་སྐད། ངུས་པའི་དོན།) ར་ཕོ་སེམས་འཚབ་ནས་རྟབ་རྟབ་པོར་བོང་གསེབ་ཀུ་རེ་རྩེ་བ་ཡིན་ཅེས་བཤད། བོང་བུས་བུ་ཆི་བུ་ཆི་བུ་ཆི་ཟེར་ནས་ཟེར་ཞོར་ཕེ་འདེབས་(ངུ) མཚམས་བཞག་པའི་ངུ་བའི་གོ་རིམ་གྱི་སྒྲ་གདངས་ལ་རྟེན་ནས་མི་རྣམས་ཀྱིས་བོང་བུ་ཅེས་མིང་བཏགས། ༣༽ འཛམ་གླིང་སྐད་བརྡ་རིག་པའི་ངོས་ཐད་ནས་བཤད་ན་སྐད་རིག་རྙིང་བ་དག་ན་བོང་བུ་ལ་མིང་ཡག་སྡུག་གཉིས་རེ་ཡོད་མོད། བོང་བུ་ཅེས་པའི་སྒྲ་དང་འདྲ་བ་ནི། བོང་བུའི་མིང་ལ་སྒི་རིག་སྐད་ལ་གྷ་རྡི་རོ་སི། ( gaidaros) དེ་སིང་ཀྲི་ཏའི་སྐད་དང་འདྲེས་ནས། གྷ་དྷ་བྷ། (gardabha) ངོ་བོར་གྱུར། དེ་ཡང་རིམ་གྱིས་ཁ་ཆེའི་ཨུར་རྡོ་དང་། ཧིན་རྡིའི་སྐད་ཐོག་གི་གྷ་དྷ་( gadha) ཡི་ངོ་བོར་གྱུར། དེ་བོད་སྐད་ཐོག་སླེབས་པ་ན་གུ་རུ་འམ་གྭ་བ་ཡི་ངོ་བོར་གྱུར་པར་འདོད། དཔེར་ན་དཔལ་ལྡན་ལྷ་མོའི་ཆོ་ག་ན། ལ་ལ་བོང་བུ་གྭ་བ་ལ་ཞོན་པ།། ཞེས་པ་ལྟ་བུའོ།། (2)ཡོ་རོབ་དང་ཨ་རི་གླིང་ན་ཁྱབ་རྒྱ་ཆེ་བའི་སྐད་ཡིག་ སི་པན་སྐད་ཐོག་གི་བྷོ་རོ་( burro) དེ་སིང་ཀྲི་ཏའི་སྐད་ཐོག་གི་བྷོ་རེ་མ། (bhurriama) ངོ་བོར་གྱུར་དེ་རིམ་བཞིན་བོད་ལ་སླེབས་པ་ན་བོང་བུའམ་བོང་གུའི་ངོ་བོར་གྱུར་བའོ། སྐད་རིགས་རྙིང་བ་དེ་དག་ལ་བོང་གི་སྒྲ་འདྲ་ཙམ་ཡོད་པས་སྒྲིག་ནུས་བ་ཙམ་དུ་མ་ཟད། བོད་ཀྱི་ལོ་རྒྱུས་ལྟར་ན་ཡང་། བོད་མི་ཡི་འབྱུང་ཁུངས་ཕ་སྤྲེའུ་བྱང་ཆུབ་སེམས་དཔའ་དང་མ་བྲག་གི་སྲིན་མོ་ལས་བྱུང་བའི་རིགས་གཅིག་དང་། ཡང་རྒྱ་གར་གྱི་དགྲ་ངན་དཔུང་ཚོགས་བཅུ་གཉིས་སྲིད་སྒྲིབ་ལས་ཕམ་ནས། རི་བོ་གངས་ཅན་ཕྱོགས་ལ་བྲོས་བྱོལ་དུ་འོང་བའི་རིགས་ལས་མཆེད་པ་གཉིས་བཤད་པ་ལས། ཕྱི་མ་དེས་རང་རང་གི་འཚོ་རྟེན་བོང་བུ་དང་དེའི་མིང་དང་བཅས་པ་རྒྱ་གར་ནས་སྐབས་དེ་དུས་ཁྱེར་ཡོང་བ་ཡིན་ཟེར་ན་འབྲེལ་མེད་པ་གཏན་ནས་མིན། དེ་ལྟར་བྱས་ན་བོད་ལ་བོང་བུ་སླེབས་པ་ཤིན་ཏུ་སྔ་བར་སེམས།
གཉིས་པ་བོང་བུའི་བྱུང་བ། བོང་བུའི་འབྱུང་ཁུངས་ནི་དམ་པའི་ཆོས་མངོན་པ་མཛོད་ཀྱི་གསུངས་ཚུལ་ལྟར་ན་ཐོག་མར་དུད་འགྲོ་གཞན་དང་འདྲ་བར་རྒྱ་མཚོ་ལས་བྱུང་བ་ཡིན་དེ་མཛོད་འགྲེལ་ལས། དུད་འགྲོ་ནི་ཐང་དང་ཆུ་དང་ནམ་མཁའི་སྤྱོད་ཡུལ་བ་དག་ཡིན་ནོ། དེ་དག་གི་གནས་ཀྱི་རྩ་བ་ནི་རྒྱ་མཚོ་ཆེན་པོ་ཡིན་ཏེ། གཞན་ནི་དེ་ལས་འཕྲོས་པ་དག་ཡིན་ནོ་ཞེས་གསུངས་པ་ལྟར་རོ། འདི་ནི་དེང་སང་གི་ཚན་རིག་པའི་ནང་ཚན་སྲོག་ཆགས་རིག་པ་བ་རྣམས་ཀྱི་བཤད་ཚུལ་དང་མཐུན་ནམ་སྙམ་ལ། ༢༽ ཡང་དེང་སང་གི་བཤད་སྟངས་ལྟར་རམ་ཉེ་བརྒྱུད་ལྟར་བཤད་ཚུལ་ལྟར་ན་The wild ancestor of the donkey is the African wild ass, E. africanus. The donkey has been used as a working animal for at least 5000 years. བོང་བུ་ནི་ཐོག་མར་ཨ་ཧྥི་རི་ཀའི་རྐྱང་རྒོད་ཡིན་ལ། ཁྱིམ་སྤྱོད་སྲོག་ཆགས་སུ་གྱུར་ནས་ལོ་ལྔ་སྟོང་ཙམ་འདས། Asses were first domesticated around 3000 BC, probably in Egypt or Mesopotamia,[6][7] and have spread around the world.གཞན་ཡང་སྤྱི་ལོ་སྔོན་གྱི་ལོ་སུམ་སྟོང་གི་སྔོན་དུ་ཨ་རབ་གླིང་གི་ཨི་རྗི་ཕུ་ནས་བྱུང་བ་ཡིན་པར་བཤད་ལ། དེ་ཡང་རྐྱང་ཁྲ་ལས་མཆེད་ཅིང་རིམ་གྱིས་འདུལ་སྦྱོང་བྱས་པ་ལས་སྒོ་ཟོག་ཏུ་གྱུར། དེ་རིམ་གྱིས་རྒྱ་གར་དང་ཁ་ཆེ། དཀྱིལ་ཤར་ཨེ་ཤ་ཡའི་གླིང་དུ་ཁྱབ་ཅིང་རིམ་གྱིས་བོད་ལ་འོང་བར་བཤད། འཇིགས་བྱེད་རྒྱུད་ལས་བྱུང་བར་དཔག་ན་མ་མཐའ་ཡང་ལོ་ཉིས་སྟོང་དྲུག་བརྒྱའི་སྔོན་དུ་རྒྱ་གར་ལ་ཡོད་པ་གཏན་འཁེལ་ཐུབ་ལ། བོད་ལ་དུས་ནམ་ཞིག་ནས་འོང་མིན་ཐད་ལ་ད་ལྟའི་ཞིབ་འཇུག་གི་གཞི་རྩ་འོག་ནས་འབྱུང་བའི་རྒྱུད་བཞི་རྩ་འགྲེལ་ལ་དཔག་ན་ལོ་སྟོང་ཕྲག་གི་སྔོན་དུས་བོང་བུ་ཡོད་དགོས་སམ་སྙམ། དེ་ལས་ཀྱང་སྔ་བར་ལོ་ཉིས་སྟོང་ལྷག་གི་སྔོན་དུ་ཡོད་པར་ཡང་སེམས་དེ། སྔ་ས་ནས་བྱུང་བའི་བོན་གཞུང་འོག་ཏུ་འགོད་འགྱུར་ལྟར་དྲེའུ་དང་བོང་བུའི་གཟུངས་ཡང་ཡོད་པས་སོ། བན་དེའི་གཟུངས་འདུས་ན་ཡང་རྟ་བོང་གི་གཟུངས་ཡོད་པ་ཡང་འོག་ཏུ་འགོད་པར་བྱའོ། བན་བོན་གྱི་བོང་བུའི་གཟུངས་གཉིས་ཀ་ལྟར་ན་ཡང་བོད་པས་བོང་བུ་སྒོ་ཕྱུགས་གལ་ཆེན་དུ་བརྩི་བའི་སྒྲུབ་བྱེད་དུ་འགྲོའོ། There are more than 40 million donkeys in the world, ད་ལྟའི་ཆར་འཛམ་བུ་གླིང་འདིར་བོང་བུ་ས་ཡ་བཞི་བཅུ་ཙམ་ཡོད་པར་བཤད། བོང་བུའི་ཤ་ཁྲག་རུས་གསུམ་གྱི་འབྲེལ་བའི་གཉེན་ཚན་ནི། བོང་བུའི་པ་མེས་ཀྱི་བརྒྱུད་པ་ནི་ ass རྐྱང་ཡིན། ཡང་བུ་བརྒྱུད་ཀྱི་ཆ་ནས་བཤད་ན་རྟ་དང་བོང་མ་འདྲེས་པ་ལས་jackབོང་དྲེལ་སྐྱེས། བོང་བུ་དང་རྐྱང་འདྲེས་པ་ལས་རྐྱང་མ་བོང་སྐྱེས་པ་ཡིན། བོང་གསེབ་དང་བོང་མ་སྡེབ་པ་ལས་donkey བོང་བུ་སྐྱེས་པ་ཡིན། Jack donkeys are often used to mate with female horses to produce mules. བོང་གསེབ་དང་རྒོད་མ་འབྲེལ་བ་ལས་བྱུང་བའི་དྲེའུ་འམ་དྲེལ།
གསུམ་པ་བོང་བུ་དང་འབྲེལ་བའི་སྨན་བཅོས་དང་རྨི་ལམ་བརྟག་ཐབས་སྐོར།
རྒྱུད་བཞི་ལས། ༡༽ བོང་བུའི་ལྕེ་ཡིས་འཁྲུ་བ་གཅོད། བོང་བུའི་ཤ་ཡིས་སྐྱུག་པ་གཅོད། བོང་ཁྲག་བྲུམ་བུ་ཚིགས་མིག་ཆུ་སེར་བཅོས།། བོང་བུའི་རྨིག་པས་ཆུ་འགག་སེལ། ཞེས་དང་ཡང་། ༢༽ རྟ་བོང་འོ་མས་གློ་གསོ་གློ་རྣག་འདྲེན།། ༣༽ གཞན་ཡང་རླུང་ནད་སེལ་བ་ལ་དཔལ་ལྡན་རྩ་བའི་རྒྱུད་ལས། “དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ། །ཀྱེ་དྲང་སྲོང་ཆེན་པོ་ཉོན་ཅིག །ནད་ལ་གསོ་བར་བྱེད་པའི་གཉེན་པོ་ནི། །ཟས་དང་སྤྱོད་ལམ་སྨན་དཔྱད་བཞི་ཡིན་ཏེ། །རྟ་བོང་འཕྱི་བ་ལོ་ཤ་ཆེན་དང༌། འབྲུ་མར་ལོ་མར་བུ་རམ་སྒོག་སྐྱ་བཙོང་། །འོ་མ་ལྕ་བ་ར་མཉེ་ཟན་ཆང་དང༌། །བུར་ཆང་རུས་ཆང་རླུང་ནད་ཅན་གྱི་ཟས།། ཞེས་གསུངས། ༤༽ ཡང་བཤད་པའི་རྒྱུད་ལས། དེ་ནས་ཡང་དྲང་སྲོང་ཡེ་ཤེས་ཀྱིས་འདི་སྐད་ཅེས་གསུངས་སོ། ཀྱེ་དྲང་སྲོང་ཆེན་པོ་ཉོན་ཅིག ཁྱད་པར་ཉེར་གསུམ་སོ་སོར་བཅོས་པ་ནི།།། ཟུང་འཇུག་རླུང་ལ་དུལ་མར་མཆོག་ཡིན་ཏེ།། བུ་རམ་ཆང་དང་མར་རྙིང་ལུག་ཤ་ཡིབ།། འཕྱི་བ་རྟ་བོང་མི་ཤ་སྒོག་ཙོང་སོགས། ལྕི་སྣུམ་འཇམ་པོའི་ཟས་ཀྱིས་བཅོས་པར་བྱ།། ཞེས་དང་ཡང་། ༥༽ མན་ངག་རིན་ཆེན་འབྱུང་གནས་ལས། བོང་ཁྲག་བཅུ་གཅིག་དང་། ཡང་ན་བུང་བུ་ནག་པོའི་གསོན་ཁྲག་ལ།། སུག་སྨེལ་སྒ་ཏིག་ཆུ་སེར་སྨན་གསུམ་དང་།། ཟི་ར་དཀར་པོ་དབང་ལག་སྔོ་ལྕགས་ཀྱུ།། ཀྱི་ལྕེ་དཀར་བོ་གསེར་གྱི་བྱེ་མ་སྦྱར།། སོགས་གསུངས། ༦༽ དྲི་མེད་ཤེལ་གོང་ལས། བོང་ཁྲག་གྲུམ་བུ་ཚིགས་ཀྱིས་ཆུ་སེར་སེལ།། ཞེས་གསུངས། དེ་བཞིན་དུ་ཡང་འཁྲུངས་དཔེ་དྲི་མེད་ཤེལ་གྱི་མེ་ལོང་(ཆབ་མདོ་ས་ཁུལ་སྨན་རྩིས་ཁང་གིས་བསྒྲིགས་པ་)ལས། བོང་བུ།…….. སྨན་དུ་སྦྱར་བྱ་དང་རོ་ནུས། 1 ཤ་རོ་མངར། ཞུ་རྗེས་དྲོད། ནུས་པས་མེ་དྲོད་སྐྱེད་ཅིང་ལུས་ཟུངས་འཕེལ། 2 ཚིལ་གོང་མཚུངས། ནུས་པས་བྱུགས་པས་པགས་ནད་ཟ་ཕྲུག་དང་གླང་ཤུ། བས་ལྡག་སོགས་ལ་ཕན། 3 ཁྲག་རོ་མངར། ཞུ་རྗེས་སྙོམས། འདི་ལ་མིང་གཞན་མགྲིན་མཚལ་ཞེས་ཀྱང་བྱ་སྟེ། ནུས་པས་གྲུམ་བུའི་ཟུག་གཟེར་གཅོག ཡན་ལག་ཚིགས་ཀྱི་ཆུ་སེར་སེལ། མཇུག་མའི་ཁྲག་གིས་རྨ་ལ་ཕན། 4 འོ་མ་རོ་མངར། ཞུ་རྗེས་སྙོམས། ནུས་པས་བློ་གཅོང་གི་ནད་སོགས་གསོ་ཞིང་། ཡན་ལག་གི་ཚིགས་ལ་ཞུགས་པའི་རླུང་ནད་སེལ། 5 རྨིག་པས་༼བོང་ཐོར་གྱི་ལག་པ་གཡས་པའི་རྩི་བཞར་བ་དང་རྒྱ་ཚ། ལྕམ་པ་སྦྱར་བ༽ དྲི་ཆུ་འགག་པ་འབྱིན། 6 བོང་གསེབ་ཆུ་ཡིས་སྣའི་ནད་སེལ། 7 བོང་བུ་ནག་པོའི་སྦངས་ཀྱིས་འབྱར་བྱས་པས་རྨ་ལ་ཕན། 8 ལྕེ་རོ་མངར། ཞུ་རྗེས་སྙོམས། ནུས་པས༼ ལ་ཕུག་སྐམ་པོ་དང་སྦྱར་ནས་གཏོང་༽ འཁྲི་བ་གཅོད། 9 བོང་གསེབ་ཀྱི་རླིག་འབྲས་ཆགས་པ་མ་སྤྱད་སྔོན་བླང་བ་བོང་བུའི་འོ་མར་བཙོས་པས་རོ་ཙ་བསྐྱེད། སོགས་གསུངས་ཡོད་པས་མཚོན་སྨན་སྦྱོར་བྱེད་སྟངས་ཤིན་ཏུ་མང་ངོ་། ཀློང་རྡོལ་བླ་མའི་ལྟས་སྣ་ཚོགས་བརྟག་ཐབས། གསེར་གྱི་ཕྱེ་མ་མང་དུ་ལོངས་སྤྱོད་དང་།། རྟ་བོང་སྒ་མེད་ཞོན་དང་གཅེར་བུ་སོགས།། སྔར་བསམ་ལས་ལ་གཞོལ་བའི་ཕྱི་ཐལ་ཡིན།། ཞེས་དང་། ༢༽ གཅེར་བུར་བོང་ཞོན་ལྷོ་ཕྱོགས་འགྲོ་བ་དང་།། མེ་ཏོག་དམར་བོ་ཤ་སྟག་རྨིས་པ་སོགས།། ཚེ་ཡི་བར་ཆད་འབྱུང་བའི་སྔ་རྟས་ཡིན།། ༣༽ བནྡེ་བོང་བུ་སྤྲེའུ་བྱི་ལ་རྟ།། ཁྱི་སོགས་རྨིས་ཚེ་རྒྱལ་བོའི་ཆོ་འཕྲུལ་ཡིན། ༤༽ རྔ་མོང་ཁ་ལྷོར་བུང་བུ་ཁ་ཤར་དང་།། སྤྲེའུ་ཁ་བྱང་བལྟས་ནས་གཞོན་པས་འགྲོ། གོས་དམར་གྱོན་དང་མེ་ཏོག་དམར་བོ་འཐུས།། ཐང་ལ་འགྲོ་དང་ཐོད་བཅིང་རྨིས་པ་འཆི།། གཤིན་དང་མཉམ་པོར་ཆང་འཐུང་གར་བྱེད་པ།། དེ་དག་འཆི་ལྟས་རྨི་ལམ་བརྟག་པའོ།། གསུངས་སོ། ༥༽ དེ་བཞིན་དུ་རྒྱུད་བཞི་ལས་མ་ཧེ་རྟ་ཕག་བོང་བུ་རྔ་མོང་ལ། །གཅེར་བུར་ཞོན་ནས་ལྷོ་ཕྱོགས་འགྲོ་རྨིས་འཆི། །ཞེས་གསུངས་པ་སོགས་བོང་བུ་དང་འབྲེལ་བའི་ནད་བཅོས་སྨན་སྣ་བཟོ་སྟངས་ཡོད་པར་མ་ཟད། རྨི་ལམ་བརྟག་ནས་འཛིག་རྟེན་གྱི་ལེགས་ཉེས་འབྱེད་པ་ཡང་ཡོད་དོ། དེ་མིན་དེང་སང་གཅིན་པ་མངར་འགྱུར་ནད་ལ་བོང་བུའི་འོ་མས་ཧ་ཅང་ཕན་གིན་འདུག་ཟེར། གཞན་རྒྱ་ནག་གི་ས་ཆ་ལ་ལར་སྔོན་དུས་བྱིས་བ་མ་སྐྱེས་ན། བོང་བུའི་རྡོ་རྗེ་གོས་ཀྱིས་བཏུམས་ནས་ཕྱག་འཚལ་སྲོལ་ཡོད་གྲགས། དེ་བཞིན་དུ་ཟི་ཁྲོན་གི་ཀ་ལི་ཁྱིག་ཚོས་ནི་བོང་བུའི་རླུག་པས་བཟོས་པའི་ཟས་རིགས་ཤིག་ཡིན་ལ། བྲོ་བ་ཆེ་བར་མ་ཟད་སྐྱེས་པ་ཚོའི་ཆགས་སྤྱོད་ནུས་ཤུགས་གསོ་བར་ཡིད་ཆེས་བྱེད། སྔོན་མ་ཟི་ཁྲོན་རྒྱ་མང་པོ་འབའ་མང་ར་ལས་ཀ་ལས་གི་ཡོང་སྐབས་ཅཱིན་མཱ་ཁྲང་(དམག་རྟ་གསོ་ར) གི་རྟ་རྒན་ཚང་མའི་རྡོ་རྗེ་བོར་སོང་སྐབས་ཁོ་ཚོས་རྐུ་མ་རྒྱབ་ནས་ཚལ་བཟོ་བཞིན་པ་ཤེས།།
བཞི་བ་བོང་བུའི་གཏམ་དཔེ་བསླབ་བྱ་སྐོར།
༡༽ བོང་མཇེ་ལངས་ཀིན་མ་འདུག་ད། དེ་ནི་ག་ལེར་བྱོས་དང་ཟེར་པའི་དོན་ཡིན ༢༽ བོང་བུ་དར་ཐོག་ལ་མ་འདེད་རོགས། ང་ལ་བཙུར་ཡོང་གིན་མ་འདུག་ཅེས་བའི་དོན་རེད། ༣༽ ཁྱོད་བོང་གསེབ་མ་རེད་མོད།ཟེར་ན་ངོ་ཚ་ཡོད་ཀིན་ཆུགས་ཟེར་པའི་དོན་རེད། ༤༽བོང་མ་བྲག་ཁར་དེད། ཟེར་ན་བོང་བུ་གཙམ་གཡེམ་བྱེད་ཀིན་འདུག་ཟེར་པའི་དོན་རེད། ༥༽ ནམ་ཚོད་བྱ་ཡིས་བཟུང་ཡང། རྒྱལ་ཁ་བོང་བུའི་འཕྲོག་སོང་། ༦ ༽བོང་སྐྱ་ལུའི་བསྟན་པ་དར་འདུག་ག། ༧༽ བོང་སྐྱ་ལི་གོམ་པ་རླུང་རེད། རྟ་འདོ་བ་དགོས་དོན་མེད་ཁུ། ༨ ལས་ཀ་ཐམས་ཅད་བོང་བུས་བྱེད་ནས། གཟི་བརྗིད་དང་སྙན་གྲགས་ཐམས་ཅད་རྟ་དང་དྲེལ་གྱིས་ཁྱེར་འགྲོ་བ་ཞིག་ཡིན། ༩༽ ངན་པའི་བཟང་བསྟོད་མི་ཐེག བོང་བའི་གསེར་སྒ་མི་ཐེག ༡༠༽ཕོ་རབས་དང་རྒོད་པོ་ཤ་ཡིས་གསོས། ཕོ་འབྲིང་དང་ཉ་མོ་ཆུས་གསོས། ཕོ་ངན་དང་བོང་བུ་རྩམ་པས་གསོས། ༡༡༽ ང་ཚོའི་ཡུལ་དུ་རིག་གནས་གསར་བརྗེའི་སྐབས་ཀྱི་གཏམ་དཔེ་ཞིག་ལ། བོང་རྒན་ལ་གོང་ཆེ་དུས། ཀློའི་རྒན་ལ་དབང་ཆེ་དུས།ཅེས་བཤད་སྲོལ་ཞིག་དར་ཡོད། ༡༢༽ འབྲས་ལྡན་བོང་གསེབ་སྐྱ་རིང་བོ།།བོང་ཁྱུར་ཧོ་སྐད་དི་རི་རི།།ཆགས་ལྡན་བན་ཆུང་བློ་ཡང་པོ།།ནག་མོའི་ཁྲོད་ན་ཀུ་རུ་རུ། ༡༣༽ བོང་བུའི་ནང་ཁྲོལ་མ་སྟོན། ༡༤༽ སྐྱིད་མྱི་ལ་རེ་ན་གྱ་ལ་གྱི་ལེ།། ཁལ་བོང་བུ་བཀལ་ན་ལྡ་ན་ལྡེམ་ནེ། ། ༡༥༽ བྱང་སྟོན་བསྟན་པ་རྒྱ་མཚོས། རྒྱ་ཁེ་པའི་བོང་རྒན་རྒྱབ་མེད་པོ།། ཁོ་ཀུམ་མེ་ཀུམ་མེ་འདུག་དབང་མེད།། ཞེས་དང་ཡང་ཁོང་གིས། དབྱར་སོ་ཀའི་དུས་ཀྱི་བོང་བུ་དེ།། ཕོ་རེང་ངེ་རེང་ངེ་འདུག་དུས་མེད།། ༡༦༽ ས་སྐྱ་བླ་མས། གཟིག་ལྤགས་བཀབ་པའི་བོང་བུ་ཡིས།། ལོ་ཏོག་ཟོས་མཐར་གཞན་གྱིས་བསད་།། ཞེས་དང། ༡༧༽ ཡང་རྣལ་འབྱོར་བ་རུས་པའི་རྒྱན་ཅན་གྱིས། “མཁར་ཟུར་བཞི་ལོགས་བརྒྱད་རྩེ་དང་དགུ། །དུས་དེང་སང་བོང་བུའི་རྣ་བ་འདྲ། །འདི་ཡང་མི་རྟག་སྒྱུ་མའི་དཔེ། །དཔེ་འདིས་ཀྱང་རྣལ་འབྱོར་ང་སྒྲུབ་པ་བྱེད། ། ཞེས་དང་ཡང་། ༡༨༽ཁོང་གིས། ཁ་ནས་དགོས་པའི་ཆོས་སྐད་ཀྱི་ལན་འདོན་རྒྱུ་མེད་པའི། མི་དགོས་པའི་འདོམས་ནས་ཆས་རྟ་བོང་བུ་བས་ཆེ་བ་དེ་མ་སྟོན་པར་སྦོས་ལ་ཁ་རོག་པར་སྡོད་”སོགས་ཀྱིས་མཚོན་བོང་བུ་དང་འབྲེལ་བའི་གཏམ་དཔེ་བསླབ་བྱ་ཤིན་ཏུ་མང་པོ་ཡོད་པ་མང་ཆེ་བ་ངན་པའི་དཔེར་བཀོད་ཡོད་ན་ཡང་། བཟང་བོའི་དཔེར་བཀོད་པ་ཡང་གཏན་ནས་མེད་པ་མིན་ཏེ། ༡༽ འཇིག་རྟེན་གཏམ་གྱི་དཔེ་ལ། བོང་བུ་བོང་བུ་མ་ཟེར།། སྨུག་ཆུང་དྲེལ་གྱི་ཨ་ཕ།། གླང་ངུ་གླང་ངུ་མ་ཟེར།། མཛོ་དཀར་ཁྱུང་གི་ཨ་ཕ།། ཞེས་དང་། ༢༽ རྣལ་འབྱོར་གྱི་དབང་ཕྱུག་ཆེན་པོ་མི་ལ་རས་པའི་རྣམ་མགུར་ལས། བུ་བྱ་རྒྱལ་རྒོད་པོ་དང་འདྲ་བ་དབུས་སུ་ཐལ། །ཕ་ཅོང་རོང་བོང་བུ་དང་འདྲ་བ་ཤུལ་དུ་བོར། །” ཞེས་དང་། ༣༽ ཡང་ནུབ་གཅིག་གི་རྨི་ལམ་དུ་བོང་བུ་ཞིག་ལ་ཁ་ཕྱིན་ཅི་ལོག་ཏུ་ཞོན་ནས་རེ་བའི་གོས་གྱོན་པ་རྨིས་པ་རྗེ་བཙུན་ལ་ཞུས་པས། ཐེག་ཆེན་བོང་བུའི་རྟ་ཞོན་པ། །འཁོར་བ་དག་ལ་རྒྱབ་ཕྱོགས་ཏེ། །མྱང་འདས་མདུན་དུ་བསུ་བར་བྱེད། །རེ་བ་ཀུན་གྱི་རེ་གནས་པ། །ཞེས་ནང་བ་སངས་རྒྱས་པའི་ལམ་གྱི་མཆོག་ཏུ་གྱུར་བ་ཐེག་ཆེན་གྱི་ལམ་ལ་ཞུགས་པ་དང་བོང་བུ་ལ་ཞོན་པའི་མཚུངས་དཔེར་བཀོད་ནས་འཁོར་བ་ལ་རྒྱབ་ཀྱིས་ཕྱོགས་པ་དང་ཐར་བར་བགྲོད་པའི་དཔེར་ཡང་བཀོད་ཡོད་དོ།།
ལྔ་བ་བོང་བུ་དང་འབྲེལ་བའི་ལྷ་འདྲེ་སྐོར་དང་བོང་བུའི་ཁྱད་ཆོས་སྐོར།
༡༽ དཔལ་ལྡན་ལྷ་མོའི་ནང་ལ་ལ་བོང་བུ་གྭ་བ་ལ་ཞོན་པ། ༢༽ རྙིང་མའི་སྒྲུབ་པ་བཀའ་བརྒྱད་ཀྱི་གཏོར་བཟློག་འདོན་སྐབས་ལྟས་ངན་བོང་ཞོན། ༣༽ དགེ་ལུགས་འཇང་དགུན་ཆོས་ཚོགས་སྐབས་བོང་མགོ་སུག་ཏི། ༤༽ ད་དུང་དཔལ་རྡོ་རྗེ་འཇིགས་བྱེད་འདོན་སྐབས་དང་བློ་ངོར་བཞེངས་སྐྲུན་བྱེད་སྐབས། ཡི་དམ་དེ་ཉིད་ཀྱི་“ཞབས་གཡས་ཀྱི་དང་པོས་མི། གཉིས་པས་མ་ཧེ། གསུམ་པས་གླང་། བཞི་པས་བོང་བུ། ལྔ་པས་རྔ་མོང༌། དྲུག་པས་ཁྱི། བདུན་པས་ལུག བརྒྱད་པས་ཅེ་སྦྱང༌། ཞབས་གཡས་པས་འདི་དག་མནན་པའོ། །” ༥༽ དཔལ་རྡོ་རྗེ་འཇིགས་བྱེད་ལྷ་ཞེ་དགུ་མའི་ནང་དུ་“རྡོ་རྗེ་བོང་བུ་བརྒྱད་དང་།”ཞེས་པ་ལྟར་འབྲས་བུའི་འཇིགས་བྱེད་རྡོ་རྗེ་བོང་བུ་བརྒྱད་ཀྱང་ཡོད་དོ།། ༦༽ འབྲུམ་གྱི་མ་མོ་ཤི་ཏ་ལ་བོང་ཞོན་་ཅན་ཡང་ཡོད་པར་བཤད། ༧༽ རྡོ་རྗེ་མཁའ་འགྲོ་རྒྱ་མཚོའི་རྒྱུད་ན། བདེ་མཆོག་བོང་ཞལ་ཅན་བཞུགས། ༨༽ བདེ་མཆོག་ན་མཁའ་འགྲོ་མ ་བོང་ཞལ་མའི་སྒྲུབ་ཐབས་ དང་དེའི་ལས་ཚོགས་ཡོད། དེ་བཞིན་དུ་བདེ་མཆོག་རབ་འབྱམས་ཀྱི་དབང་ལ་ལྷ་གྲངས་བཅུ་བདུན་ཡོད ། ཡབ་དཀའ་བཅུ་གསུམ་དང ། ཡུམ་དཀའ་བཞི་ཡོད ། ཡབ་དཀའ་བཅུ་གསུམ་གྱི་ནང་ལ་བདེ་མཆོག་བོང་ཞལ་ཅན་ཞིག་འདུག ། བོང་བུའི་ཁྱད་ཆོས་བཅུ་གཉིས་ནི། ༡༽ སྟོན་ཀ་རང་གིས་བཏང་བའི་གཡག་(སྟུག་དྲི་འམ་འཕྱན) ལ་རང་ཉིད་འདྲོགས་པ། ༢༽ དཔྱིད་ཀ་དབྱུག་པས་བརྒྱབ་ཀྱང་འགུལ་བསྐྱོད་མི་བྱེད་པ། ༣༽ དབྱར་ཀ་ཁལ་བཀལ་ཡོད་ན་ཡང་འཛག་༼འཁྲིག་པ་སྤྱོད༽་འེ་ཐུབ་བལྟ་བ། ༤༽ དགུན་ཁ་ཆབ་༼འཁྱག་པའམ་དར་༽ ཐོག་ལ་འདར་ནས་གོམས་པ་སྤོ་མི་ནུས་པ། ༥༽ འཕྲང་འགག་དོག་སའི་ལམ་ཁ་ནས་ཁལ་རྫོག་པ། ༦༽ མིང་སྲིང་ཡོད་ས་ནས་མཇེ་སྟོན་པ། ༧༽ སྐྲག་ས་འཚེར་ས་ནས་ཧེ་༼སྐད་བརྒྱབ་པ༽ འདེབས་པ། ༨༽ གཙང་སྦྲ་བྱེད་ས་ནས་སྟི་ལུ་གཏོང་བ། ༩༽ གཅིག་གིས་གཅིན་པ་གཏོང་སར་ཚང་མས་གཏོང་བ། ༡༠༽ ཞོན་མ་ཐག་ཏུ་ཁ་ཐུར་ལ་བང་རྒྱུགས་བྱེད་པ། ༡༡༽ སྤྱང་ཀི་མཐོང་ན་ཉལ་བའམ་སྤྱང་ཀི་ཡོད་སར་བཏུད་ནས་འགྲོ་བ། ༡༢༽ རྗེས་ལ་བཏུད་པ་ལ་འཕྲ་ཡིས་རྒྱགས་པ། བཅས་ཁྱད་ཆོས་བཅུ་གཉིས་པོ་འདི་བོང་བུའི་ཁྱད་ཆོས་ཡིན། བོང་བུའི་འོ་མའི་ཁྱད་ཆོས་ནི། ༡༽ བཞོ་མ་ཐག་ཁ་དོག་ཡག་ན་ཡང་ཅུང་མ་འགོར་བར་རུལ་འགྲོ་བ། ༢༽ རུལ་དྲི་ཁ་ན་ཡང་སིད་སོགས་ནད་ངན་རིགས་རྩ་ནས་འཇོམ་པ། ༣༽ གཅིན་སྙིའི་ན་ཚ་ལ་ཕན་པ། ༤༽ སྐྱེ་བ་ཕོ་ཡི་བསམ་སེའུ་ན་ཚ་སྨན་མཆོག་ཡིན་པ་བཅས་ནི་བོང་བུའི་འོ་མའི་ཁྱད་ཆོས་ཡིན།།
དྲུག་པ་ནང་པ་སངས་རྒྱས་པའི་ལུང་དུ་བསྟན་པའི་བོང་བུ།
༡༽ འདུལ་བ་ལུང་ཕྲན་ཚེགས་ཀྱི་སྐབས་སུ། “བ་ལང་དང་མ་ཧེ་དང་ར་དང་ལུག་དང་གླང་པོ་ཆེ་དང་རྟ་དང་རྔ་མོང་དང་བོང་བུ་དང་འབྲུ་ཙམ་པ་དང་། སྣོད་ཀྱང་དགེ་འདུན་གྱི་ཆེད་དུ་བླང་ངོ་།” ཞེས་གཙོ་བོར་དགེ་འདུན་པས་ཀྱང་སྤྱི་བའི་ཆེད་དུ་བླང་རུང་བར་གསུངས་ཡོད།
༢༽ འདུལ་བ་ལུང་རྣམ་འབྱེད་ཀྱི་འཁྲིག་ཚིག་སྨྲ་བའི་ལྷག་མའི་སྐབས་སུ། ་“ཁྱོད་ལ་བོང་བུ་དག་དེ་བྱེད་པར་གྱུར་ཅིག ཁྱོད་ཀྱི་དེར་མགལ་དུམ་དག་ཆུག་ཅིག་ཅེས་གཤེ་བ་དང་། བུད་མེད་ཀྱིས་བསྔགས་པ་དང་བསྔགས་པ་མིན་པ་སོགས་དགེ་སློང་ལ་བརྗོད་པ་ན། དགེ་སློང་གིས་དེ་ཉིད་ཕྱིར་སྨྲ་བ་བསྒྲུབ་པ་དག་ལ་ནི་སྦྱོར་བ་ཡིན་པར་བྱེ་བྲག་མེད་དོ། ” འདི་ནི་བོང་བུས་འཁྲིག་སྤྱོད་བྱེད་སྟངས་ཀྱི་ཆ་ནས་བལྟས་ཡོད།
༣༽ འདུལ་བ་ལས་རྫས་དབང་མི་དབང་གི་ཚད་བཤད་པའི་སྐབས་སུ། “གསུམ་པ་ནི། གླང་པོ་ཆེ་དང་རྟ་དང་བོང་བུ་དང་དྲེའུ་དང་གོ་ཆ་རྣམས་ནི་རྒྱལ་པོ་ལ་འབུལ་ལོ། །དབྱིག་དང་གསེར་དང་ཟངས་ལ་སོགས་པ་གཞན་བརྡུངས་སུ་བྱས་པ་དང་མ་བྱས་པ་རྣམས་ནི་དཀོན་མཆོག་གསུམ་ལ་འབུལ་ལོ། །ནོར་བི་དུརྱ་ལ་སོགས་པ་རིན་པོ་ཆེ་རྣམས་ཀྱང་དགོན་མཆོག་གསུམ་ལ་འབུལ་ལོ། །” མི་ཤི་ཟིན་པ་ཞིག་གིས་རྫས་རྣམས་དགེ་འདུན་ལ་བསྔོས་ན་ཅི་ལྟར་བདག་བྱེད་སྟངས་ཀྱི་ཆ་ནས་གསུངས་ཡོད།
༤༽ འདུལ་བ་ལས་ཤ་ཟ་མི་རུང་བ་བཤད་པའི་སྐབས་སུ། “སྟག་གི་གོད་མའི་ཤ་མི་བཟའ་སྟེ། དེ་ནི་ལྟོས་པ་དང་བཅས་པའི་ཕྱིར་བཀག་གོ །གླང་པོ་ཆེ་དང་རྟ་དང་ཀླུ་རྣམས་ཀྱི་ཤ་མི་བཟའོ། །རྟ་དང་བོང་བུ་ལ་སོགས་པའི་རྨིག་གཅིག་པ་དང་། ཝ་དང་སྤྲེའུ་དང་། བྱ་ཤིང་རྟ་མོ་དང་། ཁ་དང་བྱ་རོག་དང་། བྱ་རྒོད་དང་། ཆུ་སྐྱར་དང་། ཁྱི་དང་། བྱི་ཁྲ་དང་། འུག་པ་དང་། དེ་དག་ལས་གཞན་པའི་བྱ་མི་རོ་ཟ་བ་དག་དང་། བྱ་གར་དང་། ཕ་ཝང་དང་། ཆུ་དང་སྐམ་ལ་གནས་པའི་སྐྱིན་ཀོར། སྦལ་པ་དང་། དྲེའུ་སྲིན་ས་ལས་སྐྱེས་པའི་སྲིན་རིང་པོ་དང་། སྲིན་བུ་པད་པ་ལ་སོགས་པ་རྣམས་ཀྱི་ཡང་ཤ་ཤེས་ན་མི་བཟའོ། །” ཞེས་གསུངས་པ་ལྟར་གཙོ་བོར་ཤ་ཟ་རུང་མི་རུང་གི་ཆ་ནས་བོང་བུ་ལ་ལྟ་ཚུལ་བཏོན་ཡོད།
༤༽ “སྟུག་པོ་བཀོད་པའི་མདོ་ལས། གོ་ཀརྞ་དང་ཁྱུ་མཆོག་གི། །རུ་ཆེན་རྣམ་པར་མཐོང་བ་དང༌། །འདི་བདེན་གཞན་དུ་མི་འགྱུར་ཞེས། །སེང་སྟག་བོང་བུ་ལ་སོགས་པའི། །རྭ་རྣམས་ལ་ནི་མེད་ཅེས་སྟེ། །ཡོད་དང་མེད་པའི་ལྟ་བ་ཡང༌། །མི་མཁས་རྣམས་ལ་རབ་ཏུ་འབྱུང༌། །དེ་ལྟར་གཞན་གྱི་རྭ་མཐོང་བས། །བོང་བུའི་མེད་ཅེས་རྣམ་རྟོག་འབྱུང༌། །ཇི་སྟེ་གཞན་གྱི་མ་མཐོང་ན། །བོང་བུའི་མེད་སྙམ་དེ་མི་འབྱུང༌། །ལོག་པར་དམིགས་པའི་རྒྱུ་ཡི་ཕྱིར། །འདི་ན་མེད་ཅེས་རྟོག་པ་འབྱུང༌། །” ཞེས་བོང་བུ་ལ་རྲ་གནས་ནས་མེད་པར་གསུངས་ཡོད།
༥༽དཔའ་བོ་གཙུག་ལག་ཕྲེང་བའི་སྤྱོད་འཇུག་རྣམ་བཤད་ཟབ་རྒྱས་མཐའ་ཡས་སྙིང་པོ་ལས། “་སྤྱིར་ངན་སོང་པ་ཐམས་ཅད་གང་དུ་ཕྱིན་ཡང་སྡུག་བསྔལ་བ་འདི་ལྟ་བུའི་ཆོས་ཅན་སྟེ་དཔེར་ན་རྟ་དང་བོང་བུ་དང་དྲེའུ་ལ་སོགས་པ་གང་དུ་སོང་ཡང་བྲན་དུ་བཀོལ་བ་དང་ལུག་ལ་སོགས་པ་གང་དུ་ཕྱིན་ཡང་གསོད་པར་འགྱུར་བ་ལྟ་བུ་བདག་ཅག་གིས་ཀྱང་མངོན་སུམ་དུ་མཐོང་བའི་ཕྱིར་རོ། །” ཞེས་དང་ཡང་ལམ་རིམ་ཆེན་མོ་ལས། ༦༽ བོང་བུའི་བཀོད་སྤྱོད་ནི། ལམ་རིམ་ཆེན་མོ་ལས་རྡོག་པས་བཏབ་སྟེ་བཀོལ་བ་ནས་གདབ་པས་བཏབ་སྟེ་བཀོལ་བ་ལྔ་ནི། རིམ་པ་བཞིན་དུ་རྟ་དང་མ་ཧེ་དང་བོང་བུ་དང་གླང་བོ་ཆེ་དང་གླང་ལ་སོགས་པའོ། གསུངས་པ་ལྟར་རོ། ཞེས་བློ་སྦྱོང་གི་གཞུང་ལུགས་ཁག་ནས་གཙོ་བོར་བོང་བུའི་བཀོད་སྤྱོད་ཆ་ནས་བཤད་ཡོད།
༨༽ ལྷུན་འགྲུབ་པན་ཊི་ཏའི་འཇིགས་བྱེད་བསྐྱེད་རྫོགས་ལས། ༡༽ “གལ་ཏེ་མཆོག་གི་དངོས་གྲུབ་འདོད་ན། མར་ཁུ་ཆེན་པོའི་མར་མེ་དབུལ། མི་དང༌། བོང་བུ་དང༌། རྔ་མོང་དང༌། ཁྱི་དང༌། ཝ་དང༌། མ་ཧེ་དང༌། གླང་པོ་དང༌། བ་ལང་དང༌། ལུག་དང༌། རི་དྭགས་དང༌། ཕག་ལ་སོགས་པའི་ཤ་རྣམས་དབུལ་བར་བྱའོ།” ཞེས་མཆོག་གི་དངོས་གྲུབ་སྒྲུབ་པའི་རྫས་སྦྱོར་ལ་བོང་བུའི་ཤ་དགོས་པར་བསྟན་ལ། ༢༽ཡང་གཞུང་དེ་ཉིད་ལས། “ཕྱི་ནས་བོང་བུའི་གཅིན་དང༌། རྣམ་པར་སྣང་མཛད་དང་ལྷན་ཅིག་ཏུ་བརྫིས་ལ་བླུགས་མ་ཡང་དག་པར་དགང་བར་བྱ་སྟེ། དེ་རུ་འཁོར་ལོ་བཅུག་ལ་རོ་བསྲེགས་པའི་མེ་ལ་བཞག་སྟེ་རྐང་པ་གཡོན་པས་མནན་ལ། གཤིན་རྗེའི་སྦྱོར་བས་ཡི་གེ་བཅུ་པའི་སྔགས་བཟླས་པ་བྱས་ན་ཞག་གཅིག་གིས་རེངས་པར་བྱེད་དོ། །འདི་ནི་ཕྱིས་མི་འགྲུབ་པའི་རབ་ཏུ་སྦྱོར་བའོ། ༈ །”ཞེས་གསུངས་པ་ལྟར་རེངས་པར་བྱེད་པའི་རྫས་སྦྱོར་ལ་བོང་བུའི་གཅིན་དགོས་པར་ཡང་བསྟན། ༣༽ དེར་མ་ཟད་གཞུང་དེ་ལས། “དེ་ལ་ལས་ནི་འདི་རྣམས་ཡིན་ཏེ། གལ་ཏེ་གསད་པར་འདོད་ན། དེར་མིའི་རུས་པ་དང༌། རྣམ་པར་སྣང་མཛད་དང༌། བོང་བུའི་སྤངས་དང༌། ཚེར་མ་དང༌། སྐྲ་དང༌། སེན་མོ་དང༌། དེ་དག་ཐམས་ཅད་མར་ཁུས་སྤྲུས་ལ། མ་ཧེའི་ཞལ་གྱི་སྦྱོར་བས་ཤིན་ཏུ་མཉམ་པར་བཞག་པ་ཁ་ལྷོར་བལྟས་ཏེ། རོ་བསྲེགས་པའི་མེ་ལ་གང་གི་མིང་དང་བཅས་པ་བརྒྱ་རྩ་བརྒྱད་བསྲེགས་ན་དེ་ཞག་བདུན་གྱིས་འཆིའོ། །”ཅེས་གསོད་པར་བྱེད་པའི་རྫས་སྦྱོར་ལ་བོང་བུའི་སྦང་མ་དགོས་པར་ཡང་བསྟན་ཏོ། སྔགས་ཀྱི་སྐབས་སུ་བསྟན་པ་ཕལ་ཆེར་རྫས་སྦྱོར་སྡེབ་ཕྱོགས་ཐད་ནས་བོང་བུ་ཁ་དང་རུས་པ། ཁྲག་དང་ཁུ་བ། གཅིན་དང་སྦང་མ་སོགས་རྫས་སྦྱོར་གྱི་སྡེབ་ཕྱོགས་ཐད་ནས་གསུངས། མདོར་ན་འཛམ་གླིང་གི་ཆོས་ལུགས་ཆེ་ཁག་ལས་བོང་བུ་ནི་བརྗོད་བྱ་གལ་ཆེན་ཞིག་ཏུ་བཟུང་ཡོད་པ་ལྟར་ནང་བ་སངས་རྒྱས་པའི་གཞུང་ལུགས་ཁག་ན་ཡང་བོང་བུ་དང་འབྲེལ་བའི་བརྗོད་བྱ་མང་པོ་ཡོད་དོ།།
བདུན་པ་བོད་པའི་བོང་བུའི་གཏམ་རྒྱུད།
༡༽ བོད་ཀྱི་གནའ་སྒྲུང་ཉི་ཆོས་བཟང་པོའི་སྒྲུང་ནས་བོང་བུ་དང་འབྲེལ་བའི་སྒྲུང་། མར་ཁྲལ་ཆག་ཡངས། དེ་ཡང་ལྷོ་ཁ་སྣེ་དོང་རྫོང་གི་རྒྱལ་པོ་དེས་མི་སེར་ཚོའི་ས་ནས་མར་ཁྲལ་ཤུགས་ཆེན་པོ་བསྡུ་ལེན་བྱས་པས་མི་སེར་ཚོའི་འཚོ་བར་དཀའ་ངལ་ཆེན་པོ་འཕྲད་ཀྱི་ཡོད། ཁོང་ཚོས་མི་མང་མཉམ་ཆུང་ཚོར་དཀའ་སྡུག་མཉམ་མྱོང་གནང་མཁན་རྒྱལ་པོའི་བློན་པོ་ཉེ་ཆོས་བཟང་པོར་དཀའ་ངལ་དེ་དག་ཞུས་ནས་རོགས་རམ་ཡོང་བའི་སྐྱབས་འཇུག་ཞུས། བློ་རིག་བཀྲ་བའི་ཉི་ཆོས་བཟང་པོས་ཉིན་ཞིག་རྒྱལ་པོ་ཐོག་སྐོར་ལ་ཕེབས་པའི་སྐབས་དང་བསྟུན་ནས། ཕྱི་རོལ་དུ་རྩེད་མོ་རྩེད་ནས་བསྡད་ཡོད་པའི་བྱིས་པ་ཚོར་སྐད་ཤུགས་ཆེན་པོས། ལྦའི །བོང་བུ་ཨོང་རྟེའུ་ཡིས་བོང་བུ་ཨ་མའི་འོ་མ་འཐུང་གི་འདུག ཁྱེད་ཚོ་མགྱོགས་པོ་ཁ་ཕྲལ་བར་འགྲོོ་ཡི་མིན་ནམ། རྒྱུག་པ་དགོས་འདུག་གམ། ཞེས་ངར་སྐད་སྒྲགས་ནས་སྐད་བརྒྱབ་པ་རྒྱལ་པོས་གསན་ནས། ཀའི། ལྐུགས་པ། བོང་བུ་ཨོང་རྟེའུ་ཡིས་བོང་བུ་ཨ་མའི་འོ་མ་མ་འཐུང་ན་ག་རེ་འཐུང་དགོས་རེད་དམ། ཞེས་བཤད། ཉི་ཆོས་བཟང་པོས་མགོ་བོ་ཕུར་ཕུར་བྱེད་བཞིན། ལགས་རེད། ལགས་རེད། ཡིན་ནའི་༌༌༌ཞེས་བཤད། རྒྱལ་པོས་བཤད་མི་ཤེས་པའི་གནས་ཚུལ་ཞིག་ཡོད་པ་ཤེས་ནས། བསྐྱར་དྲི་བྱས་པས་ཉི་ཆོས་བཟང་པོས། ལགས་ང་ཚོའི་མི་མང་ཚོས་རྒྱལ་པོའི་མར་ཁྲལ་ཆེ་ཐག་ཆོད་ནས་འབྲི་མར་འདེངས་ངེས་མེད་ཙང་བོང་བུའི་འོ་མའི་མར་བཏོན་ནས་ཕུལ་གྱི་ཡོད། ཅེས་ཞུས། རྒྱལ་པོ་ཧང་སངས་པ་དང་རྫོར་ཐག་ཆོད་ནས་མཛོད་ཁང་ནང་གི་བོང་བུའི་མར་ཚང་མ་ཕྱིར་གཡུག་དགོས་པའི་བཀའ་གནང་བ་མ་ཟད་དེ་ནས་བཟུང་མར་ཁྲལ་ཆག་ཡངས་གནང། ཉི་ཆོས་བཟང་པོས་མི་མང་ཚོར་བརྡ་ལན་སྤྲད་ནས་མཛོད་ཁང་ནང་གི་འབྲི་མར་དེ་ཚོ་བོང་བུའི་མར་ཡིན་ཁུལ་གྱིས་ཕྱིར་གཡུག་ནས་མི་མང་ཚོའི་འཚོ་བར་ཕན་ཐོག་ཆེན་པོ་བྱུང་ཡོད་པའི་སྒྲུང་དེ་ལྷན་དུ་ཀློག་ན་སྤྲོ་བ་འཕེལ་ཐུབ་པའི་རེ་བ་ཡོད།
༢༽ བོད་དམངས་ཁྲོད་ཀྱི་བོང་བུའི་མཚར་སྒྲུང་།
གྲོགས་པོ་ཉི་མས་ཡིས་རང་གི་གྲོགས་པོ་ཟླ་བ་རི་ལ་སོང་བ་དང་བསྟུན་ནས་གྲོགས་པོ་ཟླ་བའི་ཆུང་མ་ཡོད་སར་སོང་། གྲོགས་པོའི་ཆུང་མ་དང་ལྷན་དུ་ཉལ་ནས་ཅུང་མ་འགོར་བར་གྲོགས་པོ་ཟླ་བས་་སྒོ་རྡུང་། གྲོགས་པོ་ཉི་མ་རྟབ་རྟབ་པོར་གབ་ས་ཡིབ་ས་བཙལ་མཐར་ཁང་བའི་སྦུག་ན་སླེ་བོ་ཞིག་གནམ་ལ་བཏགས་ཡོད་པ་མཐོང་། ཡར་འཛེགས་ནས་སླེ་བོ་ནང་ལ་འཛུལ་དེ་སྦས་ནས་བསྡད། གྲོགས་པོ་ཟླ་བ་ཡོང་ནས་དགོང་ཟས་ཟས་རྗེས་སྐྱེས་སྨན་དང་ལྷན་དུ་ཉལ། ཟླ་བས་ཆུང་མ་ལ་བཤད་རྒྱུར། ངེད་གཉིས་ཀྱིས་ད་ལྟའི་བར་དུ་འཁྲིག་པ་སྤྱད་ན་ཡང་། བོང་བུའི་འཁྲིག་པ་སྤྱོད་སྟངས་རྩ་ནས་བྱས་མྱོང་མི་འདུག་པས། ངེད་གཉིས་ཀྱིས་དེ་དགོང་ཡིན་གཅིག་མིན་གཅིག་བོང་བུའི་སྤྱོད་པ་ལྟར་བྱའོ་ཟེར། སྐྱེས་སྨན་ཡང་བོང་མ་ཡི་བཟོ་བལྟ་བསྟན་ནས་མར་ཀོག་ནས་བསྡད། ཟླ་བས་བོང་གསེབ་གྱི་བཟོ་བསྟན་ནས་བོང་བོང་བོང་ཅེས་སྐད་རྒྱབ་ནས་སྐྱེས་་སྨན་གྱི་རྐུབ་ཡོད་སར་ཕར་རྒྱུགས་ཚུར་རྒྱུགས་བྱས། གྲོགས་པོ་ཟླ་བ་ཡ་མཚན་ནས་སླེ་བོ་ཁ་ནས་སྐེ་བསྲིངས་ནས་སྐེ་སོ་བལྟས། ཡིན་ན་ཡང་སྟབས་མ་ལེགས་པར་སླེ་བོའི་ལུང་ཐག་ཆད་ནས་ཁྲོག་སེ་ས་ལ་ལྷུང་། གྲོགས་པོ་ཟླ་བ་ཧང་སང་ནས་རྒྱུགས་ནས་ཁྲོག་སྒྲ་གྲགས་སར་རྒྱུགས་ནས་སོང་དེ་བལྟ་སྐབས། གྲོགས་པོ་ཉི་མས་ལག་ཏུ་སླེ་བོ་བཟུང་ནས་ཡར་ལངས་བསྡད་ཡོད་པ་མཐོང་། ཟླ་བས་ཁྱོད་འདིར་ཅིའི་ཕྱིར་ཡོང་བ་ཡིན་ཅེས་དྲིས། ཉི་མས་འདིར་བོང་བུ་མང་པོས་སྐབས་རྒྱག་གི་ཡོད་པ་གོ་བས། རྟི་ལུད་༼སྦང་མ༽ འཐུ་རུ་ཡོང་བ་ཡིན་ཅེས་བཤད་པས། ཟླ་བ་ངོ་ཚ་ནས་བཤད་རྒྱུ་གང་ཡང་མ་རེག་པར་ངོ་ཚ་ནས་པུས་མོ་ས་ལ་བཙུགས་ནས་གཞན་ལ་བཤད་མི་རུང་བའི་ཞུ་བ་བྱས། ཉི་མས་ཀྱང་གཞན་ལ་མི་བཤད་རྒྱུར་ཁས་བླངས་ནས་མནའ་བསྐྱལ། དེ་ནས་རང་ཡུལ་དུ་ལོག ཟླ་བ་བློ་རྩ་ནས་མ་བདེ་བར་ཉི་མའི་ནང་ལ་ཁུ་སུམ་སུམ་འཛུལ། ཁང་པའི་ནག་ཁུང་ཞིག་ལ་འཛུལ་ནས་ལྐོག་བལྟ་བྱས། ཉི་མས་རང་གི་ཆུང་མར་བཤད་རྒྱུར། ངེད་གཉིས་ཀས་ད་ལྟའི་བར་དུ་འཁྲུག་པ་སྤྱད་ན་ཡང་རྟ་ཡི་སྤྱོད་པ་ལྟར་བྱས་མྱོང་མི་འདུག་པས། ཡིན་གཅིག་མིན་གཅིག་དེ་དགོང་རྟ་ཡི་སྤྱོད་སྟངས་ལྟར་བྱེད་དགོས་ཞེས་ཨུ་ཚུགས་བྱས། སྐྱེས་སྨན་གྱིས་ཀྱང་དེ་ཡ་མཚན་དུ་རྩིས་ནས་རྟ་འདོགས་སར་སོང་ནས་ཕར་འཁོར་ནས་ཨི་ཧི་ཧི་ཅེས་རྒོད་མའི་སྐད་རྒྱབ། ཉི་མ་་ཡང་རྟ་གསེབ་ཞིག་དང་འདྲ་བར་རྐང་ལག་བཞི་ཀའི་ཐོག་ནས་ཀོག་ནས་རྟ་འདོགས་སར་རྒྱུགས། སྟབས་མ་ལེགས་པ་ཞིག་ལ་ཟླ་བའི་མགོ་ཀ་བ་ལ་་གདོང་གཏུགས་བརྒྱབ་པས། མིག་ལམ་ནས་སྐར་མ་ཁྲི་སྟོང་མང་པོ་ཤར་བཞིན་དྲན་པ་བརྒྱལ། ཡུད་ཙམ་ནས་དྲན་པ་སོས་སྐབས། ད་དུང་སྐྱེས་སྨན་གྱིས་རྟ་འདོགས་ས་ན་ཁ་ཕར་འཁོར་ནས་ཨི་ཧི་ཧི་ཅེས་སྐད་རྒྱབ་ནས་མགྱོགས་སུ་ཡོང་དགོས་པའི་འབོད་པ་གཏོང་བཞིན་པ་ཐོས། ཟླ་བ་ཁོང་ཁྲོ་རབ་ཏུ་འབར་ཏེ། རྒྱུགས་ནས་སོང་དེ་ཆུང་མ་ལ་རྡུང་། ཉི་མས་སེམས་ཀྱིས་མ་བཟོད་པར་རྒྱུགས་སོང་ནས་ཁོ་གཉིས་བཀག ཟླ་བས་ཉི་མར་ཅིའི་ཕྱིར་ཡོང་བ་ཡིན་ཅེས་དྲིས། ཉི་མས་རྟ་རྒོད་མ་མང་པོས་འཚར་སྐད་གོ་བས་རྟ་ལུད་༼རྟ་སྦང་༽ འཐུ་རུ་ཡོང་བ་ཡིན་ཅེས་ལན་བཏབ་པས། ཟླ་བ་ཡང་ཁ་སྐྱེངས་ནས་ཅི་བཤད་འདི་བཤད་མ་བྱུང་བར་ལུས་སོ།། ཅེས་བོང་བུའི་མཚར་སྒྲུང་རྒྱ་མཚོ་ལྟ་བུ་ལས་མཚོན་ཙམ་བཀོད་པའོ།།
བརྒྱད་པ་བོང་བུ་དང་འབྲེལ་བའི་གླུ་དང་ཤགས།
༡༽ བོང་ལི་མགོའི་གསེར་སྒ་དེ།།རྟ་མདོ་བ་མིག་གིས་མ་རིག་རྟགས།།རང་ཐག་སྟེང་གི་གསེར་ཏོག་དེ།།དཀར་ལྷ་ཁང་མིག་གིས་མ་རིག་རྟགས།། ༢༽ བོང་སྐྱ་ལི་ཕར་ལ་གཡབ་ཟིག་བྱོས།། ནམ་ལངས་ཁ་ཙུག་ཀ་ཧོས་ལོང་ལོང་།། ཁལ་བཀལ་ན་རྟུ་ལི་ཐ་ར་ར།། ཁྱོད་ཐལ་སྤུང་ནང་ན་རྡུལ་ལྷོག་ལྷོག། ༣༽ ཁྱོད་བོང་རྒན་སྐྱ་ལི་རྟ་ལ་འགྲན།། ཁྱོད་རྟ་ལ་འགྲན་རྒྱུ་གང་ན་ཡོད།། སྡུག་སོག་པ་ཐོག་ན་ཐིག་ལེ་ཞིག། ཁྱོད་ཙེག་གུ་ར་མ་ལུག་ལ་འགྲན།། ཁྱོད་ལུག་ལ་འགྲན་རྒྱུ་གང་ན་ཡོད།། སྡུག་མ་ནེ་འོག་ན་ཙོམ་ཙོམ་ཞིག། ༤༽ བོང་སྐྱ་ལི་ཅི་ལི་མ་བོ །། ཇག་བཅའ་རྒྱུ་མ་ཟེར་ངའི་སྐེ །། དྲུག་རིལ་ལུ་མ་ཟིག་ཡོད་རུང་།། ཁྱོད་སྐྱེ་གི་སྐྱེས་འགང་དམའ་གི ། ༥༽ བོང་སྐྱ་ལི་ཕྱུགས་ཀྱི་ཐ་མ་སྟེ།། རྩྭ་ཁམ་ཉག་ཅིག་གི་རྗེས་ལ་བསྙེགས།། དུས་དེང་སང་ངན་པ་མགོ་མཐོ་ན།། བོང་སྐྱ་ལིའི་བསྟན་པ་ཇེ་དར་རེད།། ༦༽ རྟ་འདོ་བ་ལག་ལ་མི་ཡོང་ཀི། བོང་སྐྱ་ལིར་ཞོན་ན་མི་འདོད་ཀི། ས་དེང་སང་ཨ་ཁུ་རྐང་ཐང་རེད།། ཁྱོད་རྐང་ཐང་ལ་ཁ་རྐང་རྗེན་རེད།། ཁྱོད་དགེ་བ་རེད་ལ་སྡིག་ཀ་རེད།། སོགས་ཤིན་ཏུ་མང་མོད་ཀྱང་འདིར་མཚོན་ཙམ་བཀོད་པ་ཡིན། གང་ལྟར་ན་ཡང་བོང་བུ་དང་འབྲེལ་བའི་གླུ་དང་ཤག་གང་གི་སྐབས་སུ་ཡང་བོང་བུ་ནི་དཔེ་ངན་པ་ཞིག་ཏུ་བརྩི་བའི་སྲོལ་ཞིག་ཡོད་འདུག།
དགུ་བ་དྲེའུ་དང་བོང་བུའི་གཟུངས་བཞུགས།
1] ༼བན་དེའི་གཟུངས་འདུས་ན་ཡོད་པའི་༽ བོང་བུའི་གཟུངས་བཞུགས་སོ། རྒྱ་གར་སྐད་དུ། ཨཱརྱ་ནི་ཏ་ཡ། བོད་སྐད་དུ། དཔལ་ཕྱག་ན་རྡོ་རྗེ་ལ་ཕྱག་འཚལ་ལོ། བོང་ཕྱུགས་འདི་རྣམས་ལ་གློ་དང་རྒྱུ་ནད་ལག་ནད་དང་རྐང་ནད་བྱུང་བ་འདི་རྣམས་ཞི་བར་བྱེད་པའི་གཟུངས། འདི་ལྟ་སྟེ། ཨོཾ་བཛྲ་པཱ་ཎི་ཧཱུཾ། ཨོཾ་ཏ་ཡ་ཐཱ། ཨོཾ་བཛྲ་ཧ་ལ་ཧ་ལ། ཧི་ལི་ཧི་ལི། ཧུ་ལུ་ཧུ་ལུ། ཏིཥྠ་ཏིཥྠ། སརྦ་སརྦ་སྭཱ་ཏཱ། ཨོཾ་ནེ་ལཾ་བྷ་རེ་དྷོ་རད། བཛྲ་པཱ་ཎི་ཧཱུཾ་ཕཊ། བོང་བུ་འདི་ཡི་ནད་གདོན་འདི་རྣམས་ལས་སྲུང་ཤིག་སྲུང་ཤིག བོང་ཕྱུགས་འདི་རྣམས་ཀྱི་ནད་གདོན་རྣམ་རྟོག་ངན་པ་ཐམས་ཅད་ཞི་བར་གྱུར་ཅིག རྐང་གཞི་ཕྱུགས་བོང་འདི་རྣམས་ལ་ནད་ཐམས་ཅད་སྲུང་དུ་གསོལ། སྦྱིན་བདག་འཁོར་བཅས་ཀྱི་ཕྱུགས་རྣམས་སྤེལ་ཅིག དཔལ་ཕྱག་ན་རྡོ་རྗེས་མཛད་པའི་བོང་བུའི་གཟུངས་མདོ་རྫོགས་སོ།། 2} ༼བོན་གྱི་ཆོ་ག་ན་ཡོད་པའི༽ དྲེའུ་དང་བོང་བུའི་གཟུངས་བཞུགས་སོ། ཞང་ཞུང་སྐད་དུ། པད་གྱེར་ཏྲི་ཡ་ཧྲིང་ཏེ་ཙི་ན་སྨར། བོད་སྐད་དུ། དུད་འགྲོའི་རྒྱལ་བོ་རྐང་བཞི་དྲེའུ་བོང་གཟུངས། འདི་སྐད་བདག་གིས་ཐོས་པ་དུས་གཅིག་ན། རི་ནག་འཇོམས་པའི་ཡང་ཕུག་ཏུ།། གསང་འདུས་ཞལ་གྱི་ཞབས་དྲུང་དུ།། ཁྱིམ་བདག་དྲུང་མི་རྡོ་ཚ་ཞེས་བྱ་བ་གཅིག་གིས།། པུས་བཙུགས་ཐལ་མོ་སྤྱི་བོར་སྦྱར། མེ་ཏོག་ཧ་རི་སེར་པོ་ཞིག་ཕུལ་ནས་འདི་སྐད་ཞུས་སོ། ཀྱེ་འགྲོ་བའི་མགོ་སྐྱོབས་གསང་བ་འདུས་པ་ལེགས། བདག་ནི་སྔོན་གྱི་ལས་འཕྲོ་སད་ནས་ནི། ད་ལྟ་གསང་འདུས་གཤེན་གྱི་སྤྱན་སྔར་བདག་མཆིས་པས། འགྲོ་བའི་སེམས་ཅན་དབུལ་ཞིང་ཕོངས་པ་ལ། འཕྲལ་དུ་དྲེའུ་བོང་ལ་སོགས་པའི། ནད་དང་བར་ཆད་བསྲུང་བའི་གཟུངས་ཤིག་བདག་ལ་བསྟན་དུ་གསོལ། ཞེས་ཞུས་སོ། དེ་ལ་གསང་འདུས་གཤེན་གྱི་བཀའ་རྩལ་པ། ལེགས་སོ་ཁྱིམ་བདག་ལ་སོགས་འདུས་པའི་འཁོར་རྣམས་ཉོན། རྐང་བཞི་རྟ་དྲེའུ་བོང་བུ་ལ་སོགས་ལ། རྔོ་དང་ལྷོད་དང་འཐིང་དང་སྡོམ། ཚ་གཟེར་གག་ལྷོག་གཡའ་དང་དུག ཁྱད་པར་གཟའ་བཙན་གྲུ་གཉན་ནད་ལ་སོགས། ་་་་་་་་་གོན་རྣམས་ལ་གསེར་སྐྱེམས་མཆོད། བདེན་པ་བདར་ཞིང་སྔགས་ཚིག་འདི་བརྗོད་པས། དྲེའུ་བོང་བུའི་ནད་རྣམས་འཇོོམས་པར་མཛོད། ཨ་ཨཱོཾ་ཧཱུཾ་རཾ་ཛ། ཨཱ་ཨ་དཀར་ས་ལེ་འོད་ཨ་ཡཾ་ཨོཾ་འདུ། སད་དོ་གྱེར་རོ་སྤུངས་སོ་ཧ་ར་སང་སང་། ན་ག་ཏྲི་ཡ་ཨུ་དུག་ཤིག་ཤིག དྲེའུ་བོང་གི་ནད་ཐམས་ཅད་ཁྲོལ་ཁྲོལ། ན་ག་ཏྲི་ཨུ་དུག་ཁྲོལ་ཁྲོལ། ན་ག་ཨུ་དུག་ཕུད་ཕུད། ན་ག་ར་ཙ་ཙ་སད་དོ། རགཱ་ཏྲི་ཨུ་དུག་ཤིག་ཤིག རཀྴ་ཏྲི་ཡ་ཨུ་དུག་སང་སང་། ཁྲོལ་ཁྲོལ། ན་ག་རཀྴ་ཨུ་ཏྲི་ཨུ་དུག་ཕུད། ཧུ་ལ་ཏྲི་ཡ་ཨུ་དུག་ཤིག་ཤིག དྲེའུ་དང་བོང་བུའི་ནད་ཐམས་ཅད་ཧ་དུ་སད་རཾ་ཏུ་ན་ཁྲོལ་ཁྲོལ། རྐང་བཞིའི་ཕྱུགས་དང་རྟ་དྲེའུ་བོང་བུ་ལ་དྲང་སྲོང་བརྒྱད་ཀྱི་ནད་དང་གནོད་པ་ཐམས་ཅད་ཆིལ་ཆིལ། ས་ལེ་འོད་དེ་ཨ་དཀར་ཞི་ཞི་མལ་མལ། དྲེའུ་བོང་བུའི་སྐྲན་དང་ཆུ་འགག་ཕོ་ལོག་ཐམས་ཅད་རཾ་རཾ་ཡཾ་ཡཾ་ཨ་ཨ་ཧ་ར་སང་སང་ཚ་བའི་ནད་དང་གྲང་བའི་ནད་དང་སྦྱོད་ཀྱི་གདོན་ཐམས་ཅད་སང་སང་ཞི་ཞི་མལ་མལ་སྭཱ་ཧཱ། དེ་ལྟར་གཟུངས་ཀྱི་རྒྱལ་བོ་འདི་བརྗོད་པས། དྲེའུ་བོང་བུ་ལ་སོགས་པའི་རྟ་ནད་སྡོམ་ལྷོད་དང་། དྲེའུ་ནད་ཧག་ཤི་དང་། བོང་ནད་སྐྲང་འགག་དང་། གདུག་པའི་ནད་ཐམས་ཅད་ཞི་བར་གྱུར་ཅིག རྟ་དང་དྲེའུ་བོང་བུ་ལ་སོགས་པ་ཕྱུགས་ལུག་ཐམས་ཅད་འཕེལ་བར་གྱུར་ཅིག བདག་དང་ཡོན་བདག་མི་ནོར་འཁོར་དང་བཅས་པ་རྣམས་ཀྱི་ནོར་གཡང་སྐྱོངས་པར་གྱུར་ཅིག རྟ་གཡང་སྐྱོངས་པར་གྱུར་ཅིག ལུག་གཡང་སྐྱོང་བར་གྱུར་ཅིག ར་གཡང་སྐྱོང་བར་གྱུར་ཅིག དྲེའུ་གཡང་སྐྱོང་བར་གྱུར་ཅིག ནོར་ཟས་གྱི་གཡང་ནམ་མཁའི་ཆར་བཞིན་དུ་འཕེལ་བར་གྱུར་ཅིག ཉི་ཟླ་བཞིན་དུ་ཚེ་བསྲིང་ཞིང་གསལ་བར་གྱུར་ཅིག ལོངས་སྤྱོད་ས་གཞི་བཞིན་དུ་རྒྱ་ཆེ་ལ་དཔང་མཐོ་བར་གྱུར་ཅིག ནོར་ཕྱུགས་ནོར་བུ་བཞིན་དུ་འཕེལ་ལ་དགོས་འདོད་འབྱུང་བར་གྱུར་ཅིག ཀླུང་རྟ་སེང་གེ་བཞིན་དུ་གཞན་སྣང་ཟིལ་གྱི་མནོན་པར་གྱུར་ཅིག མི་གཡང་ཕྱུགས་གཡང་རྟ་གཡང་བ་གླང་གི་གཡང་ར་གཡང་ལུག་གཡང་ལ་སོགས་པ་ཕུག་སུ་བརྟེན་ལ་ཡུན་རིང་དུ་གནས་པར་གྱུར་ཅིག གསེར་དངུལ་ཟངས་ལྕགས་ཕྲ་མིན་མུ་ཏིག་ལ་སོགས་པ་རིན་པོ་ཆེའི་གཏེར་ལ་དབང་བསྒྱུར་བར་གྱུར་ཅིག ཞེས་དྲེའུ་བོང་གཟུངས་དང་སྨོན་ལམ་བཅས་པ་འདི་གསང་བ་འདུས་པས་ཡོངས་སུ་དག་པ་ལ་གདམས་པའི་གཟུངས་རྫོགས་སོ། ཕྱིས་གུ་རུ་བོན་ཆུང་གི་གཏེར་མའོ། བཀྲི་ཤིས་བག་དྲོ་བྱིན་ཆེ་བར་ཤོག དགེའོ།། ༼རྟ་བོང་གི་གཟུངས་འདི་ནི་བོན་པོའི་གཞུང་ན་ཡོད་པ་ཡིན་ལ། ཡིག་ནོར་ཡིན་ནམ་སྙམ་པ་དང་ཆད་པ་ཡོད་དམ་སྙམ་པ་རེ་ཟུང་ཡོད་ན་ཡང་མ་ཕྱི་དབུ་མེད་བྲིས་མ་ཞིག་ཡིན་པ་གཞིར་བཟུང་ནས་མ་བཅོས་པར་བཞག་ཡོད༽
བཅུ་བ་མཇུག་བསྡུ་བའི་གཏམ། བོང་བུ་བསྟན་བཅོས་འདི་ནི་རྡོ་སྦིས་འབུམ་རམས་པ་བློ་བཟང་ཡོན་ཏན་སོགས་བློ་ལྡན་འགའ་ནས། བསྟན་བཅོས་འདིའི་ས་བོན་འགའ་མཁོ་སྤྲོད་གནང་བ་དང་འབྲེལ་བོང་བུའི་བསྟན་བཅོས་ཞིག་འབྲི་རྒྱུའི་སྐུལ་མ་གནང་བས་དང་དུ་བླངས་ནས། དོ་རྒྱ་དགེ་བཤེས་བསོད་ནམས་ཡེ་ཤེས་ཀྱིས་ཕྱི་ལོ་༢༠༡༦ལོའི་ཟླ་༣་པའི་ཚེས་༡༥་ཉིན་ཨ་རིའི་ཤར་ཕྱོགས་གྲོང་ཁྱེར་ཆེན་པོ་ཕུ་ལ་དགྲ་སྤུར་ཡ་ནས་མཇུག་རྫོགས་པར་བྲིས།། །།


text:
ཆོས་བརྒྱུད་ཆེན་པོའི་ནང་གི་ཆེན་པོ།
བེ་རི་རིག་པའི་རྡོ་རྗེ།
དེ་རིང་ངས་ཉེ་ཆར་རྡོར་གདན་དུ་འཚོགས་པའི་རྒྱལ་བ་ཇོ་ནང་བའི་དམིགས་བསལ་ཚོགས་ཆེན་ཐེངས་བརྒྱད་པ་དང་འབྲེལ་བའི་སྐོར་ནས་ཅུང་ཟད་ཅིག་གླེང་དགོས་བྱུང་སོང་།
ཕྱི་ལོ་ ༢༠༡༧ ཟླ་ ༡ ཚེས་ ༢ ཉིན། རྒྱ་གར་རྡོ་རྗེ་གདན་དུ་འཚོགས་པའི་རྒྱལ་བ་ཇོ་ནང་པའི་དམིགས་བསལ་ཚོགས་ཆེན་ཐེངས་བརྒྱད་པའི་མཇུག་བསྡོམས་ཐོག བོད་གཞུང་ཆོས་དོན་བཀའ་བློན་ཀརྨ་དགེ་ལེགས་མཆོག་ཆེད་ཕེབས་ཀྱིས། གསུང་བཤད་གནང་སྐབས། “ཇོ་ནང་པར་ཐོབ་ཐང་གཅིག་ཀྱང་མ་སྤྲད་པ་དང་། ཕྱིར་ཕུད་བཏང་བ་ཞིག་མིན་པས་གོ་ལོག་ཐེབས་རྒྱུ་མེད་”ཅེས་གསུངས། འོ་ན། ཆོས་དོན་ལྷན་ཚོགས་ཀྱི་ཁྲིམས་ཡིག་གི་ཐོག་མཐའ་བར་གསུམ་དུ། བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན་ཞེས་པ་ལས་རྒྱལ་བ་ཇོ་ནང་བའི་མཚན་ཟུར་ཙམ་ཡང་མེད་པ་དེ་ཐོབ་ཐང་སྤྲད་པ་ཡིན་ཟེར་རྒྱུ་ཡིན་ནམ།
དེ་བཞིན་དུ་ཁྲིམས་ཡིག་དེའི་དོན་ཚན་གསུམ་པ། ཁྲིམས་ཡིག་གི་ཁྱབ་ཚད་ཅེས་པར། “བོད་མིའི་སྒྲིག་འཛུགས་ཀྱི་ཆོས་རིག་ལས་ཁུངས་ཀྱི་ཁྱབ་ཁོངས་སུ་ཡོད་པའི་བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན་བཅས་ལ་ཁྱབ་པ་ཡིན།” ཞེས་ཁྱབ་བྱེད་ཆོས་དོན་ལྷན་ཚོགས་ཀྱི་ཁྲིམས་ཡིག་གིས་ཁྱབ་བྱ་བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན་བཅས་མ་གཏོགས་ཇོ་ནང་ལ་མ་ཁྱབ་ཅེས་ཚིག་ཐག་བཅད་དེ་བཤད་ཡོད་པ་འདི་ཇོ་ནང་བོད་ཀྱི་ཆོས་གྲལ་ནས་ཕུད་པ་རེད་དམ་བཞག་པ་རེད།
ཡང་། ཁོང་གིས། “དེ་བཞིན་སྤྱི་འཐུས་ལྷན་ཚོགས་ཀྱི་གྲུབ་ཆ་དང་ཆོས་བརྒྱུད་ལ་ངོས་འཛིན་ཡོད་མེད་དང་ཆོས་བརྒྱུད་ཀྱི་ཐོབ་ཐང་ཡོད་མེད་བསྲེ་བསྲེ་གཏོང་རྒྱུ་མི་འདུག རྐུབ་བཀྱག་ཁོ་རང་ཐོབ་ཐང་གི་ངོ་བོ་གཅིག་བྱས་ནས་དེ་ཐོབ་ཡོད་པ་རེད་དམ་ཟེར་ན་དེ་ཐོབ་ཡོད་པ་མ་རེད། ཡིན་ན་ཡང་དེ་གཉིས་བསྲེ་བསྲེ་གཏོང་རྒྱུ་མི་འདུག་”ཅེས་གསུངས། དེས་ན་ཆོས་དོན་ལྷན་ཚོགས་ཀྱི་དབང་ཚད་ཀྱི་ཐོག་ནས་དེ་གཉིས་ཁ་ཁར་ཕྱེས་ཏེ། དེ་གའི་ལྷན་ཁང་དང་འབྲེལ་ཡོད་ཡིག་ཆ་ཡོངས་རྫོགས་ཀྱི་ནང་དུ་བོད་ཀྱི་ཆོས་བརྒྱུད་ཆེན་པོ་ལྔ་གཡུང་དྲུང་བོན་ཞེས་འབྲི་ཐུབ་བམ། གལ་ཏེ་དེ་ལྟར་ཐུབ་ན། ང་ཚོས་ངོས་ནས་སྤྱི་འཐུས་ཀྱི་གྲུབ་ཆར་རེ་ཞིག་རྩོད་གླེང་མི་བྱེད་ཐག་ཆོད་ཡིན་ལ། ང་ཚོས་ནམ་ཡང་ཆོས་བརྒྱུད་ཀྱི་སྤྱི་འཐུས་དམིགས་སུ་བཀར་ནས་བརྩད་ཀྱང་མྱོང་མེད། ང་ཚོའི་རྩ་དོན་གཙོ་བོ་དེ་ཆོས་བརྒྱུད་སྤྱི་མཚུངས་ཀྱི་ཐོབ་ཐང་ཟེར་བ་འདི་ཡིན་པ་གཞུང་དམངས་གཉིས་ཀྱིས་མཁྱེན་རྒྱུ་གལ་ཆེ།
ཡང་ཁོང་གིས། “ཆོས་བརྒྱུད་ཆུང་ཁག་ཇོ་ནང་སོགས་” གསུངས་པ་ནི། ང་ཚོས་རྩ་བ་ནས་ངོས་ལེན་མེད། རྒྱུ་མཚན་རྒྱལ་བ་ཇོ་ནང་པ་ནི། ནང་བསྟན་མདོ་རྒྱུད་བསྟན་བཅོས་ཐམས་ཅད་ཀྱི་དགོངས་དོན། རྒྱུད་ཐམས་ཅད་ཀྱི་རྒྱལ་པོ། ཐེག་པ་ཐམས་ཅད་ཀྱི་མཐར་ཐུག གཉིས་མེད་རྒྱུད་ཀྱི་ཡང་རྩེ། དཔལ་མཆོག་དུས་ཀྱི་འཁོར་ལོའི་བསྟན་པའི་བཀའ་བབ་ཡིན་པས་ཆོས་བརྒྱུད་ཆེན་པོའི་ནང་གི་ཆེན་པོ་ཡིན་ཏེ། ༧རྒྱལ་དབང་ཐམས་ཅད་མཁྱེན་པས། མདོ་རྒྱུད་གཞན་དང་བཤད་སྲོལ་མི་མཚུངས་པའི།། ཤིང་རྟའི་སྲོལ་ཆེན་དུས་ཀྱི་འཁོར་ལོའི་རྒྱུད།། མི་ཉམས་འཛིན་ཅིང་སྤེལ་བའི་བཀའ་བབ་པ།། ཇོ་ནང་པ་ཡི་བསྟན་པ་ཞེས་གསུངས་པ་ལྟར་དང་། ད་དུང་༧གོང་ས་ཐམས་ཅད་མཁྱེན་པའི་ཞལ་སྔ་ནས་དམིགས་སུ་བཀར་ཏེ་ཆོས་བརྒྱུད་ཆེན་པོ་ཞེས་པའི་ཐ་སྙད་ཀྱང་སྦྱར་ཡོད་དེ། ཕྱི་ལོ་ ༢༠༡༥ ཟླ་ ༩ ཚེས་ ༣ ཉིན། ཇོ་ནང་དམིགས་བསལ་ཚོགས་ཆེན་ཐེངས་བདུན་པར་བསྩལ་བའི་བཀའ་ཤོག་ཏུ། “བོད་ཀྱི་བསྟན་སྲིད་གོད་ཆགས་ཀྱིས་རྐྱེན་པས་རྒྱལ་བསྟན་སྤྱི་ཡོངས་ལ་སྔར་བྱུང་མྱོང་མེད་པའི་ཉམས་ཆག་བྱུང་བའི་ཁྲོད་རྒྱལ་བ་ཇོ་ནང་པའི་བསྟན་པ་ཡང་ཉག་ཕྲར་གྱུར་པ་ཀུན་ཤེས་ཡིན། རྒྱུད་རྒྱལ་དུས་ཀྱི་འཁོར་ལོའི་ཉམས་བཞེས་སྤྱི་དང་། ལྷག་པར་སྦྱོར་དྲུག་རྩལ་དུ་བཏོན་པའི་ཉམས་བཞེས་ཀྱི་བསྟན་རྒྱུན་བཟང་པོ་མི་ཉམས་རྒྱུན་འཛིན་ཡོང་ཐབས་སུ་ཆོས་བརྒྱུད་གང་གི་དབུ་ཁྲིད་ཁལ་ཁ་རྗེ་བཙུན་དམ་པ་རིན་པོ་ཆེའི་མཚན་གནས་བསྐྱར་གསོ་དང་། འཕགས་ཡུལ་དུ་ཇོ་ནང་མ་དགོན་གྱི་གནས་གཞི་མཐུན་རྐྱེན་བཅས་ཆེད་དུ་སྦྱར་བས་མཚོན་ཆོས་བརྒྱུད་ཆེན་པོ་འདིའི་ལུང་རྟོགས་ཀྱི་བསྟན་པ་ཡུན་གནས་ཆེད་མཐུན་རྐྱེན་གང་ཐུབ་སྒྲུབ་པ་ཚང་མའི་ཐུགས་ངེས་ཡིན་ལ།” ཞེས་“ཆོས་བརྒྱུད་ཆེན་པོ་འདིའི་ལུང་རྟོགས་ཀྱི་བསྟན་པ་”ཞེས་ཆོས་བརྒྱུད་ཆེན་པོའི་ཐ་སྙད་དངོས་སུ་སྦྱར་དེ་ནན་ཏན་དུ་གསུངས་ཡོད།
འོན་ཀྱང་སྐུ་དྲག་ཚོས་ད་དུང་མིག་དང་རྣ་བ་བཀག་ནས་རྒྱལ་བ་ཇོ་ནང་པ་ཆོས་བརྒྱུད་ཆེན་པོ་མིན་ཚུལ་གསུངས་པ་ནི། ༧རྒྱལ་བའི་བཀའ་ལ་ལོག་འགྲེལ་དང་། འཛམ་གླིང་ཐོག་ཡོངས་སུ་གྲགས་པའི་དཔལ་མཆོག་དུས་ཀྱི་འཁོར་ལོའི་ཆོས་ཚུལ་ཆེན་པོ་འདི་ལ་མཐོང་ཆུང་བྱས་པར་ཟད་དོ།།
ཡང་ཁོང་གིས། “གལ་སྲིད་ཇོ་ནང་ལ་སྤྱི་འཐུས་ཀྱི་རྐུབ་བཀྱག་དེ་ཚོ་བྱུང་ན་རྗེས་ནས་ང་ཚོ་ལ་དགོས་ཀྱི་ཡོད་ཅེས་ཁག་ཅིག་ཡོང་ཆོག་ཆོག་འདྲ་བྱས་ནས་བསྡད་ཡོད་པ་རེད་”ཅེས་དང་། “སྒྲུབ་བརྒྱུད་ཤིང་རྟ་བརྒྱད་བརྩི་སྟངས་མ་འདྲ་བ་ཁ་ཤས་ཡོད་རེད་ལ། ད་ལྟ་སྤྱི་འཐུས་ཀྱི་ཐོབ་ཐང་མ་རག་མཁན་ཇོ་ནང་བརྩིས་པའི་བཞི་ཞིག་ཡོང་གི་འདུག ཞི་བྱེད་དང་། ཞ་ལུ། བོ་དུང་བཅས་རེད། ད་དུང་བོད་པ་ཁ་ཆེའི་གཞིས་ཆགས་ནས་ཁོང་ཚོར་སྤྱི་འཐུས་དགོས་ཀྱི་འདུག་ལབ་ཀྱི་ཡོད། དེར་བརྟེན་དེ་སྤྱི་འཐུས་ལྷན་ཚོགས་སུ་ཅུང་ཁག་པོ་ཡོད་རེད།”ཅེས་གསུངས།
ང་ཚོས་ངོས་ནས་དམིགས་བསལ་ཆོས་བརྒྱུད་སྤྱི་འཐུས་ཀྱི་རྐུབ་བཀྱག་རྩོད་ཀྱིན་མེད་མོད། འོན་ཀྱང་ཆོས་བརྒྱུད་སྤྱི་མཚུངས་ཀྱི་ཐོབ་ཐང་ཡོངས་རྫོགས་ཐོབ་པ་ཡིན་ན། དེ་ཡང་རང་བཞིན་གྱིས་ཐོབ་ཀྱིན་ཡོད་སྟབས། དེ་དུས་ཞི་བྱེད་དང་ཞ་ལུ་སོགས་མ་ཟད། བོད་པ་ཁ་ཆེ་དང་། ད་དུང་བོད་པ་ཡི་ཤི་ཆོས་ལུགས་པ་དེ་དག་གིས་ཀྱང་སྤྱི་མཚུངས་ཀྱི་ཐོབ་ཐང་དགོས་ཞེས་གསུང་ན་ངེས་པར་སྤྲོད་རྐྱང་བྱེད་དགོས་རེད། འདི་གཞུང་གི་ལས་འགན་རེད། གལ་ཏེ་མ་སྤྲད་ན་ཆོས་བརྒྱུད་དབྱེ་འབྱེད་བྱས་པ་རེད། མུ་མཐུད་དུ་ཆོས་བརྒྱུད་དབྱེ་འབྱེད་བྱེད་རྒྱུ་ཡིན་ནམ།
སྒྲུབ་བརྒྱུད་ཤིང་རྟ་བརྒྱད་བརྩི་ཚུལ་མི་འདྲ་བ་ཞིག་གང་དུ་ཡོད་དམ། ཡོད་ན་གསལ་བོར་བཤད་རོགས། གལ་ཏེ་བརྩི་སྟངས་མི་འདྲ་བ་ཞིག་ཡོད་ན། དེས་ཆོས་དོན་ལྷན་ཚོགས་ཀྱི་ཁྲིམས་ཡིག་དང་། ཆོས་དོན་ལྷན་ཁང་གི་བྱེད་ཕྱོགས་ལ་ཕན་ཐོགས་ཅི་ཞིག་ཡོད་དམ། སྒྲུབ་བརྒྱུད་ཤིང་རྟ་བརྒྱད་ཀྱི་ནང་དུ་མེད་པའི་ཆོས་བརྒྱུད་དེ་བོད་ཀྱི་ཆོས་གྲལ་ནས་ཕུད་རྒྱུ་ལས་སླ་བོ་རེད་དགོས་ཀྱིན་ཡོད་དམ།
ཡང་གཅིག་བཤད་ན། སྤྱི་འཐུས་ལྷན་འཚོགས་ཀྱིས་དཀའ་མོ་རྩ་མོ་དང་། རྩོད་ཉོག་འདི་ཞི་འཇམ་གྱི་སྒོ་ནས་ཐག་གཅོད་བྱེད་འདོད་ཡོད་ན། འདི་ཧ་ཅང་གི་དཀའ་མོ་ཞིག་མ་རེད། གང་ཡིན་ཟེར་ན། འདི་ལ་འདེམས་ཀ་གསུམ་ཡོད། གཅིག ད་ཡོད་ཆོས་བརྒྱུད་ཀྱི་སྤྱི་འཐུས་ཟེར་བའི་ཞབས་འདྲེན་དེ་ཚོ་མེད་པ་བྱས་ཤིང་། བཙན་བྱོལ་བོད་མིའི་བཅའ་ཁྲིམས་དང་། ལྷན་ཁང་རྣམས་ཀྱི་སྒྲིག་གཞི་ཁག་ཏུ་བོད་ཀྱི་ཆོས་བརྒྱུད་ཆེན་པོ་ལྔ་གཡུང་དྲུང་བོན་ཞེས་ཐ་སྙད་དེ་གཏན་འབེབ་བྱེད་རྒྱུ་དེ་རེད།
གཉིས། ཆོས་བརྒྱུད་ཁག་གི་ཐོབ་ཐང་ཡོད་ན་ཡོད་མཉམ་དང་མེད་ན་མེད་ཉམས་བཟོ་རྒྱུ་དེ་རེད།
གསུམ། བཅའ་ཁྲིམས་ནང་གི་ “རྙིང་མ་དང༌། བཀའ་བརྒྱུད། ས་སྐྱ། དགེ་ལུགས། གཡུང་དྲུང་བོན་བཅས་ལྔ་པོ་རེ་རེ་ནས་འོས་བསྡུ་བྱས་པའི་སྤྱི་འཐུས་གཉིས་རེ།” ཞེས་པའི་ཐ་སྙད་གཅིག་པོ་བསྒྱུར་བཅོས་བྱས་ཏེ། “རྙིང་མ་དང༌། བཀའ་བརྒྱུད། ས་སྐྱ། ཇོ་ནང་། དགེ་ལུགས། གཡུང་དྲུང་བོན་བཅས” ཞེས་བཀོད་དགོས།
དེ་གསུམ་ལས་གང་རུང་ཞིག་ཐག་གཅོད་གནང་ཐུབ་ན། རྩོད་ཉོག་འདི་ནམ་མཁའི་སྤྲིན་དང་སའི་རྡུལ་བཞིན་དངས་ཚར་བ་རེད། དེ་མིན་ཆོས་བརྒྱུད་དབྱེ་འབྱེད་ཇི་སྲིད་བྱས་པ་དེ་སྲིད་དུ་རྩོད་ཉོག་འདི་རྒྱུན་མི་ཆད་པར་ཡོང་རྒྱུ་ཡིན་པ་རྒྱུ་འབྲས་ཀྱི་འབྲེལ་བ་ཡིན་ལ། ང་ཚོས་ཀྱང་བཙན་བྱོལ་བོད་མིའི་བཅའ་ཁྲིམས་ཀྱི་ཚིག་ཟིན་དང་། ལྷག་པར་དུ་༧གོང་ས་ཐམས་ཅད་མཁྱེན་པས། “ཡག་པོ་རེད། ཁྱེད་རང་ཚོར་ཐོབ་ཐང་ནི་ཡོད་རེད། བདེན་པ་ཡང་ཡོད་རེད་པ། རྩོད་དགོས་རེད། སྔོན་མ་ནས་བཤད་ཡིན་པ།” ཞེས་ཚིག་གི་བདག་པོས་ཚིག་ཐག་བཅད་དེ་བཀའ་བསྩལ་བ་གཞིར་བཟུང་བྱས་ནས་འདྲ་མཉམ་གྱི་ཐོབ་ཐང་མ་རག་བར་དུ་འཐབ་རྩོད་བྱེད་ངེས་ཡིན།
མཐའ་དོན་མཇུག་མ་བསྡུས་པའི་གོང་དུ་སླར་ཡང་གསལ་བཤད་ཅིག་འདོད་པ་ནི། ང་ཚོས་ཕྱི་ལོ་ ༡༩༩༧ ལོ་ནས་བཟུང་དེ་རིང་གི་བར་དུ། ཇོ་ནང་པར་ཆོས་བརྒྱུད་སྤྱི་མཚུངས་ཀྱི་ཐོབ་ཐང་ཆ་ཚང་གནང་རོགས་ཞེས་འབོད་བསྐུལ་དང་ཞི་འབོད་བྱེད་བཞིན་ཡོད་པ་ལས། དམིགས་སུ་བཀར་ཏེ་ཇོ་ནང་པར་ཆོས་བརྒྱུད་སྤྱི་འཐུས་ཀྱི་རྐུབ་བཀྱག་དགོས་ཞེས་ནམ་ཡང་ཞུ་མྱོང་མེད་ལ། མ་འོངས་པར་ཡང་མི་ཞུ་ཐག་ཆོད་ཡིན། འོ་ན་ཅི་ཞིག་དགོས་སྙམ་ན། གོང་དུ་ཞུས་པ་ལྟར། བཙན་བྱོལ་བོད་མིའི་བཅའ་ཁྲིམས་དང་། ལྷན་ཁང་ཁག་གི་སྒྲིག་གཞི། ད་དུང་གཞུང་འབྲེལ་ཡིག་ཆ་ཡོངས་སུ་རྫོགས་པར་བོད་ཀྱི་ཆོས་བརྒྱུད་ཆེན་པོ་ལྔ་གཡུང་དྲུང་བོན་ཞེས་འཁོད་དགོས་པ་དེ་ཡིན། དེས་ན་བྱ་མ་དཀྲོག་པར་སྒོ་ང་ལེན་ཚུལ་ཞིག་ཡོད་ན། ང་ཚོས་གཞུང་གིས་གང་གསུང་དངས་ལེན་དང་། མཛུབ་མོས་གར་བསྟན་ཤར་ལ་ངོས་འཛིན་བྱས་ནས་ཁུ་སིམ་མེར་སྡོད་ངེས་ཡིན་ཞེས་ཞུ་བ་ཡིན།
ཕྱི་ལོ་ ༢༠༡༧ ཟླ་ ༡ ཚེས་ ༤ ཉིན།


text:
Omsoti
Latest Updates
“དམའ་ས་བཟུང་ནས་གང་ཅིར་བཟོད་པ་སྒོམས། །དོན་གྱི་རྡོ་ཁ་རང་གི་སྙིང་དུ་ཞོག །མི་སེམས་འཛིན་པའི་སྐད་ཆ་ཤོད་གིན་སོང༌། །རང་དོན་སྒྲུབ་པའི་ཇུས་ཆ་གཏོང་གིན་སོང༌། །སྟོང་པ་ཁ་ཡིས་ཁེངས་པའི་དོན་རྩ་ལོངས། །དེ་འདྲའི་ཐབས་ལ་དམའ་ས་བཟུང་ན་བཟང༌། །དམའ་ས་བཟུང་བའི་མི་ལ་དགའ་མཁན་མང༌། །དེ་འདྲའི་མི་ལ་ཡིད་ནས་ཕན་མཁན་མང༌། །མི་ཚེ་ཇ་ཆང་ལོངས་སྤྱོད་ངང་ལ་འགྲོ །འདིར་བཞུགས་འདིར་བྱོན་ཟེར་མཁན་མང་པོ་ཡོང༌། །འདོད་པའི་རྟ་རྒོད་ཚོད་ཀྱི་སྲབ་ཁ་ཐེན། །གང་ས་ཅི་ཐད་རང་ཚོད་རང་གིས་བཟུངས། །འགྲོ་ཚོད་སྡོད་ཚོད་ཤོད་ཚོད་བྱེད་ཚོད་དང༌། །སྐྱིད་པོའི་བྱེད་ཚོད་སྡུག་པོའི་ཁུར་ཚོད་དང༌། ཞིམ་པོའི་ཟ་ཚོད་འཇམ་པོའི་གྱོན་ཚོད་དག །མི་ལ་ཚང་ན་མཁས་པའི་ཡང་རྩེ་ཟེར། །དེ་འདྲའི་མི་ལ་སྐར་མའི་བདག་པོ་རྙེད། །ད་ལྟ་དེ་ལས་ཕུགས་ཡུལ་ལས་གྲས་ཡང༌། །འདོད་པ་ཚོད་ཀྱི་ཕྱི་ལ་ཤོར་དང་གཅིག །ཚོད་ལ་སེམས་ཀྱི་བཀོད་པ་མེད་དང་གཉིས། །དེ་འདྲའི་མི་དང་སྡེབ་ནས་སྡད་ཞན་འདྲ། །དེ་འདྲས་“ཆག་སྒོའི་ནང་ལ་འཁྲིད་ཡོང་ངོ༌། །ལས་ལ་ཚོད་མེད་ཐ་མ་ཕུང་པའི་གཞི། །ཚོང་ལ་ཚོད་མེད་མཐའ་གཞུག་ཕམ་པའི་གཞི། །ཁ་ལ་ཚོད་མེད་རྐུབ་ལ་ཉོ་བའི་གཞི། །རྒོད་ལ་ཚོད་མེད་མཐའ་གཞུག་ངུ་བའི་གཞི
ཁ་ཆེའི་ཕ་ལུའི་འཇིག་རྟེན་ལས་འབྲས་རྩི་ལུགས་ཀྱི་བསླབ་བྱ་བཞུགས་སོ།།
“དེ་ནས་གསན་དང་ཨ་མའི་སྙིང་ཉེ་ཚོ། །བྱམས་དང་བརྩེ་བ་ཅན་གྱི་དྲིན་ཅན་མ། །ཕྲུག་གུ་ཆུང་དུས་ཨ་མའི་འགོ་རུ་སྡོད། །ལང་ལ་གཏོང་རང་གཏོང་ན་ཨ་མས་གཏོང༌། །ཁ་ལ་མི་སྟེར་དགུ་སྟེར་ཨ་མས་སྟེར། །ལུས་ལ་མི་གཡོགས་དག་གཡོགས་ཨ་མས་གཡོགས། །ཆུང་དུས་ཨ་མས་ལང་ལ་བཏང་བའི་བུ། །ལང་ཤོར་ཐ་མ་ཨ་མས་དགའ་མི་ཁུག །དེ་འདྲ་མི་གསོད་བྱས་ནས་ཕུང་བ་མང༌། །དེ་འདྲ་རྟ་འཁྱེར་བྱས་ནས་བྲོས་པ་མང༌། །ཨ་མས་སྡུག་སྙིང་མནན་ནས་མ་བསྡད་ན། །ཨ་མས་ཕྲུག་གུ་རླུང་ལ་བསྐུར་ཡོང་ངོ༌། །རྐུ་མ་རྐུ་དུས་ཐུག་ཐུག་བརྡུང་བ་དགའ། །ཧམ་གྱི་ཡོད་ན་སློག་སློག་བཏང་བ་དགའ། །སྒོ་ང་རྐུ་དུས་ཁྲིག་ཁྲིག་མ་བཟོས་ན། །བྱ་མོ་འཁྱེར་བའི་རྗེས་ལ་རྟ་ཕོ་འཁྱེར། །ཞིམ་པོ་སྟེར་སྟེར་འཇམ་པོ་གཡོག་གཡོག་ཞོག །བྱ་ལུགས་བྱེད་ལུགས་འགྲོ་ལུགས་སྡོད་ལུགས་སྦྱོངས། །བྱེད་ལུགས་མེད་ཀྱང་ཁ་ལ་ཟ་ལུགས་སློབས། །ཐ་མ་དེ་འདྲས་ཉོ་ཉོ་སུ་ཡིས་ཉོ། །ཝ་ཕྲུག་ཐང་ནས་ཐང་ལ་ཟག་རྒྱུ་མེད། །རྒོད་ཕྲུག་གཡང་ལ་ཟག་པ་སྙིང་རེ་རྗེ། །སྤྲང་ཕྲུག་རྒྱལ་ཁམས་བསྐོར་བ་སྤྲང་པོའི་ལས། །ཕྱུག་པོ་སྤྲང་ལ་འཁྱམས་པ་དགྲ་ལ་བསྒྱུར། །ཉན་མཁན་ཡོད་ན་གོ་རྒྱུ་བཤད་ཡོད་དོ། །མཐོང་མཁན་ཡོད་ན་སྟོན་རྒྱུ་བསྟན་ཡོད་དོ། །སྙུག་གུའི་ཁ་ཡི་དོན་གྱི་རྡོ་ཁའི་ཚིག །ཐུགས་“ཀྱི་དཀྱིལ་དུ་ཞོག་མཛོད་ཨ་མའི་ཚོགས། །བསླབ་བྱ་ལེའུ་བཅུ་གཅིག་པའོ།། །།
ཁ་ཆེའི་ཕ་ལུའི་འཇིག་རྟེན་ལས་འབྲས་རྩི་ལུགས་ཀྱི་བསླབ་བྱ་བཞུགས་སོ།
.
Karmapa


text:
༄༅། །བཙན་བྱོལ་བོད་མིའི་གཞུང་དངུལ་འདུ་འགོད་དང༌། ལོ་འཁོར་སྔོན་རྩིས། དངུལ་རྩིས་སྟངས་འཛིན་བཅས་ཀྱི་སྒྲིག་གཞི།
ལེའུ་དང་པོ།
སྔོན་འགྲོ།
དོན་ཚན་དང་པོ། མིང༌།
སྒྲིག་གཞི་འདི་ལ་བཙན་བྱོལ་བོད་མིའི་གཞུང་དངུལ་འདུ་འགོད་དང༌། ལོ་འཁོར་སྔོན་རྩིས། དངུལ་རྩིས་སྟངས་འཛིན་བཅས་ཀྱི་སྒྲིག་གཞི། བོད་རྒྱལ་ལོ་ ༢༡༡༨ ཕྱི་ལོ་ ༡༩༩༢ ཞེས་འབོད་རྒྱུ།
དོན་ཚན་གཉིས་པ། ཆ་རྐྱེན།
སྒྲིག་གཞི་འདི་བཙན་བྱོལ་བོད་མིའི་བཅའ་ཁྲིམས་དོན་ཚན་ ༥༢ པའི་ནང་གསེས་ ༤ དང༌། དོན་ཚན་ ༡༠༨ ཀྱི་ནང་གསེས་ ༡ བཅས་ཀྱི་འོག་བཀོད་སྒྲིག་བྱས་པ་ཡིན།
དོན་ཚན་གསུམ་པ། འགོ་འཛུགས།
སྒྲིག་གཞི་འདི་ཕྱི་ལོ་ ༡༩༩༢ ཟླ་ ༢ ཚེས་ ༡༡ ནས་འགོ་འཛུགས་བྱ་རྒྱུ།
དོན་ཚན་བཞི་པ། ཁྱབ་ཚད།
སྒྲིག་གཞི་འདིས་བོད་མིའི་སྒྲིག་འཛུགས་ཀྱི་ལས་ཁུངས་ཁག་དང༌། གཤམ་འོག་ལས་ཁུངས། རང་སྐྱོང་ཚོགས་པ་ཁག་བཅས་གཞུང་དངུལ་འགྲོ་གྲོན་གཏོང་དགོས་ཀྱི་སྒྲིག་འཛུགས་ཡོངས་ལ་ཁྱབ་པ་ཡིན།
ལེའུ་གཉིས་པ།
གཞུང་དངུལ་འདུ་འགོད།
དོན་ཚན་ལྔ་པ། ཕྱོགས་བསྡོམས་མ་དངུལ། (Consolidated Fund)
༡ བོད་མིའི་སྒྲིག་འཛུགས་ཀྱི་འབབ་ཡོང་དཔྱ་དངུལ་དང༌། ྋགོང་ས་མཆོག་གིས་གསོལ་སྩལ། ཕྱི་ནང་གི་རོགས་དངུལ་ཞལ་འདེབས། བསྡུ་ཆ། གླ་ཡོན། གཞུང་འབྲེལ་བཟོ་ཞིང་ཚོང་བུན་ཁེ་འབབ། ཉེས་ཆད། ཙག་ཙིག་ཡོང་འབབ་བཅས་འབབ་དངུལ་ཡོད་དོ་ཅོག་འཚེམས་མེད་ཕྱོགས་བསྡོམས་མ་དངུལ་དུ་ཚུད་པ་བྱེད་དགོས།
༢ ཕྱོགས་བསྡོམས་མ་དངུལ་དུ་མ་ཚུད་པའི་དངུལ་འབབ་གང་ཡང་གཞུང་དངུལ་དུ་མི་བརྩི་ཞིང༌། གཞུང་གྲོན་དུ་གཏོང་མི་ཆོག
༣ ཕྱོགས་བསྡོམས་མ་དངུལ་ནས་གཏོང་དགོས་ཀྱི་འགྲོ་གྲོན་གང་ཡང་སྤྱི་འཐུས་ལྷན་ཚོགས་ཀྱིས་གཏན་འབེབས་ལོ་རེའི་གཏོང་ལེན་ཁྲིམས་ཡིག་ (Appropriation Act) གམ། ཚོད་དཔག་འཆར་རྩིས་ལ་འོས་ཤོག་བསྡུས་པའི་ (Vote on Account) ཐོག་ནས་བཀའ་འཁྲོལ་མ་ཐོབ་པ་ཞིག་འགྲོ་སོང་སྔོན་བཏང་བཀའ་འཁྲོལ་རྗེས་ཞུའི་རྩིས་འགྲོ་ནམ་ཡང་གཏོང་མི་ཆོག
༤ གོང་གསལ་ནང་གསེས་དང་པོ་ནས་གསུམ་པའི་བར་གང་རུང་དང་འགལ་བའི་གནས་ཚུལ་བྱུང་ན་དཔལ་འབྱོར་གྱི་སྒྲིག་གཞི་དང་འགལ་ཚབས་ཆེ་ཤོས་དེ་ཡིན་པས་དབང་ལྡན་འགན་འཛིན་དང༌། འགན་འཁྲིའི་ལས་བྱེད་ངོས་བཟུང་ཐེར་འདོན་ཐོག་སྒྲིག་གཞི་གཞིར་བཟུང་ཉེས་ཆད་ཡན་པོར་མ་སོང་བ་གཏོང་དགོས། སྒྲིག་གཞི་གཏན་འབེབས་ཀྱིས་བཙུགས་པའི་བཀའ་ཤག་དང༌། སྤྱི་འཐུས་ལྷན་ཚོགས་ཀྱི་ཚོགས་གཙོའི་ངལ་སེལ་ཐེབས་རྩའི་མ་དངུལ་དང༌། ཆོས་རིག་ལས་ཁུངས་ཀྱི་འཆར་ཅན་མིན་པའི་མཆོད་འབུལ་དང༌། ཞབས་བརྟན་འཕར་དངུལ་བཅས་དོན་ཚན་འདིའི་ནང་ཚུད་མ་དགོས་པ་ཡིན།
དོན་ཚན་དྲུག་པ། ངེས་མེད་དགོས་དངུལ།
༡ གློ་བུར་ངེས་མེད་གཞུང་གྲོན་གཏོང་དགོས་རིགས་ཀྱི་ཆེད་སྤོམ་ཚོད་དངུལ་འབབ་མང་མཐའ་ལོ་འཁོར་སྔོན་རྩིས་ཀྱི་ཚོད་དཔག་འགྲོ་གྲོན་སྤྱི་བསྡོམས་ཀྱི་བརྒྱ་ཆ་བཅུ་བཞི་ལས་མ་བརྒལ་བ་ཞིག་ངེས་མེད་དགོས་དངུལ་ཞེས་པའི་རྩིས་འགོའི་འོག་ལོ་འཁོར་སྔོན་རྩིས་སུ་བཀའ་ཤག་གི་རྩིས་ཁོངས་སུ་འཇོག་རྒྱུ་དང༌། དགོས་གལ་ནམ་བྱུང་ལ་བཀའ་ཤག་ལྷན་རྒྱས་རྩ་འབོར་གསུམ་ཆ་གཉིས་ཡན་གྱིས་མོས་མཐུན་ཆོག་མཆན་དང༌། དགོས་དངུལ་སྤྲོད་འཐུས། (གློ་བུར་ངེས་མེད་ཅེས་པ་ལོ་འཁོར་སྔོན་རྩིས་འགོད་སྐབས་གཏོང་དགོས་ཚོད་དཔག་མེད་པར་གློ་བུར་དགོས་ངེས་ཀྱི་གཏོང་དགོས་གསར་བྱུང་གྲས་ལ་གོ་དགོས།)
༢ ངེས་མེད་དགོས་དངུལ་ནས་གཏན་འཇགས་ལས་བྱེད་པའི་ཕོགས་དང༌ཁེ་ཕན་གཞན། སྤོ་རུང་མིན་པའི་མཁར་དབང་ཉོ་སྒྲུབ། ཨར་ལས། སྔ་གཡར། བུན་སྐྱེད་བཅས་སུ་གཏོང་མི་ཆོག
༣ ལས་བྱེད་གསར་བསྐོ་དང༌། གནས་སྤར། གནས་སྤོ། ཆོད་གན། བར་བརྒལ་བཀོད་སྒྲིག་བཅས་བར་མའི་དུས་ཡུན་གྱི་གླ་ཕོགས་ཆེད་བཀའ་དྲུང་ཡིག་ཚང་གི་རྩིས་ཁོངས་སུ་སྤོམ་དངུལ་གྱི་རྩིས་འགོའི་འོག་དངུལ་འབོར་རན་འཚམས་ཤིག་འཇོག་འཐུས་དང༌། དགོས་གལ་ནམ་བྱུང་སྐབས་བཀའ་ཤག་ནས་འདོན་སྤྲོད་བཀའ་འཁྲོལ་ཞུ་དགོས།
༤ ལོ་འཁོར་སྔོན་རྩིས་ཀྱི་རྒྱུན་གྲོན་རྩིས་འགོ་ཕོགས་ནང་ཐོབ་གསེང་དངུལ་བསྒྱུར་དང་། ཡུལ་ཐང་གུན་གསབ་སྤར་ཆ་ཇི་བྱུང་སྤྲོད་དམིགས་ཆེད་སྤོམ་དངུལ་རན་འཚམས་ཟུར་དུ་ཞུ་དགོས། སྤོམ་དངུལ་འདི་ནས་གླ་ཕོགས་ཐོག་ཁ་བསྒྱུར་མི་ཆོག
ལེའུ་གསུམ་པ།
ལོ་འཁོར་སྔོན་རྩིས་འབུལ་ཚུལ།
དོན་ཚན་བདུན་པ། ལོ་འཁོར་སྔོན་རྩིས།
༡ ལས་ཁུངས་སོ་སོའི་ཁྱབ་ཁོངས་སུ་ཡོད་པའི་གཤམ་འོག་ལས་ཁུངས་དང༌། སྨན་ཁང༌། སློབ་གྲྭ། འཛིན་སྐྱོང་དབང་བྱུས་འོག་ཡོད་པའི་རང་སྐྱོང་སྡེ་ཚན། འགྲོ་གྲོན་ཆ་ཚང་གཞུང་ནས་གཏོང་དགོས་ཀྱི་རང་སྐྱོང་སྒྲིག་འཛུགས་ཁག་བཅས་ནས་འཆར་ལོའི་ལོ་འཁོར་སྔོན་རྩིས་གཏན་འབེབས་རེའུ་མིག་ཏུ་བཀོད་པ་ལས་ཁུངས་སོ་སོའི་གཏོང་ལེན་འགན་འཛིན་གྱི་མིང་རྟགས་བཀོད་པ་དང་རང་སྐྱོང་སྒྲིག་འཛུགས་ཡིན་ན་སྒྲིག་འཛུགས་སོ་སོའི་འཛིན་སྐྱོང་ལྷན་ཚོགས་ཀྱིས་གཏན་འབེབས་བྱས་པ་བཅས། ལོ་ལྟར་ཕྱི་ཟླ་ ༡ ཚེས་ ༡ འགྱངས་མེད་དཔལ་འབྱོར་ལས་ཁུངས་སམ། སྡེ་ཚན་སོ་སོར་ཕུལ་ཟིན་པ་དགོས་རྒྱུ། གོང་གསལ་ཚེས་ནས་ཕུལ་མ་ཐུབ་པའི་གནས་ཚུལ་བྱུང་ཚེ་རྒྱུ་མཚན་དང་སྦྲགས་འབྲེལ་ཡོད་ལས་ཁུངས་སམ་སྡེ་ཚན་ནས་དུས་འགྱངས་ཞུ་དགོས། དགོས་དངུལ་དབུས་ནས་གཏོང་མ་དགོས་པ་ཡིན་ཚེ་ལོ་རེའི་སྔོན་རྩིས་ས་གནས་འཐུས་མིའི་ཚོགས་འདུ་སོ་སོ་ནས་དུས་ཚོད་རྒྱས་བཅད་ནང་ཞུ་དགོས། ས་འཐུས་མེད་རིགས་དབུས་ནས་ཞུ་དགོས།
༢ རྒྱུན་ལྡན་དང་དམིགས་བསལ་ཡོང་ཁུངས་དང༌། འགྲོ་གྲོན་གྱི་རྩིས་འགོ་མ་འདྲེས་པར་བཀོད་ཐོག་དམིགས་བསལ་འབབ་གྲོན་ཡོངས་ལ་ལས་འཆར་དང་དགོས་དམིགས་རྒྱུ་མཚན་གསལ་བཤད་མཉམ་འབུལ་དགོས་རྒྱུ།
༣ ཨར་ལས་དང༌། བཟོ་འཕྲུལ་འཛུགས་སྐྲུུན་རིགས་ཀྱི་ཚོད་དཔག་རྩིས་འཆར་འབྲེལ་ཡོད་ཁྱད་མཁས་ཀྱི་མི་སྣས་སྲོལ་མཐུན་བཀོད་པ་དགོས་ངེས་ཀྱི་ས་ཁྲ་དང༌། ཚད་རིས་བཅས་ཆ་ཚང་མཉམ་སྦྱར་དགོས་པ་དང༌། ཅ་དངོས་ཉོ་སྒྲུབ་དགོས་རིགས་གོང་ཐང་ཚད་འཛིན་ཡིག་ཆ་ཁག་ཀྱང་མཉམ་སྦྱར་གྱིས་ཚོད་དཔག་འཆར་རྩིས་ཚོགས་ཆུང་ལ་འབུལ་དགོས། ཅི་སྟེ་དེ་འདྲའི་ཞིབ་ཆའི་ཚོད་དཔག་སྔོན་རྩིས་འགོད་འབུལ་མ་ཐུབ་པའི་རིགས་འབྲེལ་ཡོད་ལས་ཁུངས་ནས་གཏན་འབེབས་བྱས་པའི་རོབ་ཚོད་ཀྱི་ཚད་གཞི་ལྟར་སྔོན་རྩིས་སུ་བཀོད་པ་བཀའ་འཁྲོལ་ཆོག་རྒྱུ་དང༌། དངུལ་འབབ་མ་བཏོན་སྔོན་དུ་ཞིབ་ཆའི་སྲོལ་མཐུན་ཚོད་དཔག་སྔོན་རྩིས་དང༌། འབྲེལ་ཡོད་ཡིག་ཆ། ས་ཁྲ་དགོས་རིགས་སྤྱི་འཐུས་རྒྱུན་ལས་སུ་ཕུལ་ཏེ་བཀའ་འཁྲོལ་བྱུང་མཚམས་དགོས་དངུལ་འདོན་འཐུས།
༤ ལོ་འཁོར་སྔོན་རྩིས་ནང་རྩིས་འགོ་གསལ་འགོད་བྱ་སྟབས་མ་བདེ་བའི་གསང་བའི་འགྲོ་གྲོན་ཁག་ལས་ཁུངས་སོ་སོའི་གསང་བའི་སྔོན་རྩིས་ནང་སྡེ་ཚན་དང༌། འགྲོ་ཁུངས་ཞིབ་བཀོད་ཀྱིས་བཀའ་ཤག་གི་ཆོག་མཆན་ཡིག་ཐོག་བཀོད་རྗེས། སྤྱི་ཡོངས་སྔོན་རྩིས་ནང་གསང་བའི་འགྲོ་གྲོན། ཞེས་པའི་རྩིས་འགོ་ཙམ་ལས་གསལ་ཁ་མི་དགོས།
༥ བཀའ་ཤག་དང༌། ལས་ཁུངས་ཁག་སུ་ཐད་ནས་རོགས་དངུལ་དང༌། བུན་དངུལ་གསར་དུ་ལེན་དགོས་མཐའ་དག་ལེན་འཐུས་དང༌། དེ་འབྲེལ་གྱི་ཆོད་ཡིག་ཁག་གི་འཆར་ཟིན་རྣམས་དང༌། འགྲོ་གྲོན་གཏོང་ཕྱོགས་ཀྱི་འཆར་གཞི་ཁ་གསལ་བཅས་བཀའ་ཤག་བརྒྱུད་སྤྱི་འཐུས་ལྷན་ཚོགས་སམ་དེའི་རྒྱུན་ལས་ཚོགས་ཆུང་ནས་ཆོག་མཆན་ཞུ་དགོས། ཆོག་མཆན་འདི་རིགས་ཀྱི་སྙན་ཞུ་ཚོགས་དྲུང་ལས་ཁུངས་སུ་འབྱོར་བ་ནས་ལས་ཉིན་བཅུའི་ནང་ལན་གསལ་མ་བྱུང་ཚེ་ཆོག་མཆན་ཐོབ་པར་ཆ་འཛིན་བྱ་འཐུས།
༦ ལས་ཁུངས་སམ། སྡེ་ཚན་སོ་སོས་ཁྱབ་ཁོངས་གཤམ་འོག་ལས་ཁུངས་དང༌། རང་སྐྱོང་སྡེ་ཚན་ཁག་གི་ལོ་འཁོར་སྔོན་རྩིས་དེ་དག་ཞིབ་འཇུག་གིས་མཐའ་མའི་དངུལ་འབབ་ལས་ཁུངས་སམ། སྡེ་ཚན་སོ་སོའི་ལོ་འཁོར་སྔོན་རྩིས་སུ་ཚུད་པ་བྱས་ཏེ་ལོ་འཁོར་སྔོན་རྩིས་ཁ་ཤོག་དང་བཅས་ལོ་ལྟར་ཕྱི་ཟླ་ ༡ ཚེས་ ༡ འགྱངས་མེད་དཔལ་འབྱོར་ལས་ཁུངས་སུ་ཕུལ་ཟིན་པ་དགོས་རྒྱུ་དང༌། དཔལ་འབྱོར་ལས་ཁུངས་ཀྱིས་ཁུངས་སོ་སོའི་འགྲོ་གྲོན་ཚོད་དཔག་འཆར་རྩིས་རྣམས་སྔོན་རྩིས་ཚོགས་འདུ་ཚོགས་ཚེས་ཀྱི་ལས་ཉིན་བཅོ་ལྔའི་སྔོན་ནས་འགྱངས་མེད་སྤྱི་འཐུས་ལྷན་ཚོགས་ཀྱི་ཚོགས་དྲུང་ལས་ཁུངས་སུ་ཕུལ་ཟིན་པ་དགོས། གོང་གསལ་ཚེས་ཆའི་ནང་འབུལ་མ་ཐུབ་པའི་གནས་ཚུལ་བྱུང་ཚེ་རྒྱུ་མཚན་དང་སྦྲགས་སྤྱི་འཐུས་ལྷན་ཚོགས་སམ་དེའི་རྒྱུན་ལས་ནས་དུས་འགྱངས་ཞུ་དགོས།
༧ དཔལ་འབྱོར་ལས་ཁུངས་ཀྱི་ཁྱབ་ཁོངས་མ་ཡིན་པའི་ལས་ཁུངས་དང༌། སྡེ་ཚན། རང་སྐྱོང་བཅས་ཚང་མའི་ལོ་འཁོར་སྔོན་རྩིས་བཀའ་བློན་ཡོད་པའི་ལས་ཁུངས་ཤིག་བརྒྱུད་དཔལ་འབྱོར་ལས་ཁུངས་སུ་འབུལ་དགོས་ཤིང༌། སྤྱི་འཐུས་ཚོགས་དྲུང་ལས་ཁུངས་དང༌། ཆེས་མཐོའི་ཁྲིམས་ཞིབ་ཁང་ཁྱབ་ཁོངས་དང་བཅས་པ། དབུས་འོས་བསྡུ་ལས་ཁང༌། ལས་བྱེད་འདེམས་བསྐོ་ལྷན་ཁང༌། སྤྱི་ཁྱབ་རྩིས་ཞིབ་ལས་ཁང་ཁྱབ་ཁོངས་དང་བཅས་ཀྱི་ལོ་འཁོར་སྔོན་རྩིས་ཐད་ཀར་དཔལ་འབྱོར་ལས་ཁུངས་སུ་གཏོང་དགོས།
༨ ལོ་འཁོར་སྔོན་རྩིས་ཕྱོགས་བསྡོམས་མ་དངུལ་ཁོངས་སུ་རྒྱུན་གྲོན་ལས་གཞན་པའི་ལས་དོན་བྱེ་བྲག་པ་དང༌། ཟུར་བཀོལ་རྩིས་གྲོན་གྱི་རྩིས་འགོ་བཀའ་འཁྲོལ་ཡོད་རིགས་དངོས་སུ་ལག་ལེན་བསྟར་སྐབས་མ་འདང་པའམ། འཕར་བྱུང༌། ལས་མཇུག་མ་བསྒྲིལ་བའི་དངུལ་ལྷག་རྩིས་ལོ་རྗེས་མའི་ནང་ལས་དོན་མཇུག་བསྒྲིལ་བྱ་རྒྱུ། ཡང་ན་གློ་བུར་གལ་ཆེའི་ལས་དོན་གསར་པ་བྱུང་ཚེ་དེའི་འགྲོ་གྲོན་འཆར་གཞི་ཁ་གསལ་བཀའ་ཤག་བརྒྱུད་སྤྱི་འཐུས་ལྷན་ཚོགས་མ་ཚོགས་པའི་སྐབས་སུ་དེའི་རྒྱུན་ལས་ནས་ཆོག་མཆན་ཞུ་དགོས། གློ་བུར་ལས་དོན་གྱི་ཁོངས་སུ་རྒྱུན་གྲོན་རྩིས་འགོ་ཟུར་དུ་ཡོད་མེད་ལ་མ་ལྟོས་པར་ལས་དོན་དེ་འབྲེལ་གྱི་འགྲོ་གྲོན་ཆ་ཚང་ཚུད་དགོས་པ་ལས་རྒྱུན་གྲོན་ནས་གཏོང་མི་ཆོག
༩ ཟུར་བཀོལ་སྔོན་རྩིས་ཁོངས་བཀའ་འཁྲོལ་ཐོབ་ཟིན་པའི་ལས་འཆར་གང་ཞིག་ལས་མཇུག་མ་བསྒྲིལ་བའི་དངུལ་ལྷག་ཡོད་ཚེ་རྩིས་ལོ་རྗེས་མའི་སྔོན་རྩིས་ནང་མཇུག་སྐྱོང་ཆེད་འགྲོ་སོང་གཏོང་འཐུས་བཀའ་ཤག་བརྒྱུད་དོན་ཚན་ ༧ པའི་ནང་གསེས་ ༨ པ་ལྟར་བར་བརྒལ་བཀའ་འཁྲོལ་ཞུ་དགོས།
དོན་ཚན་བརྒྱད་པ། ལོ་འཁོར་སྔོན་རྩིས་བཀའ་འཁྲོལ།
༡ བོད་མིའི་སྒྲིག་འཛུགས་ཀྱི་ལས་ཁུངས་མ་ལག་ཁོངས་གཏོགས་དང་བཅས་པའི་ཚོད་དཔག་འཆར་རྩིས་ཡོངས་རྫོགས་ཕྱོགས་བསྡོམས་ཀྱིས་ཡོང་འབབ་དང༌། འགྲོ་སོང་ཞིབ་འཁོད་ཀྱི་ལོ་འཁོར་སྔོན་འཆར། དཔྱ་དངུལ་ཁག་གི་ཁྲིམས་འཆར། འབབ་ཁུངས་གཞན་དག་གི་ཁྲིམས་འཆར་དང༌། སྒྲིག་འཆར་གསར་པ། ཁྲིམས་སྒྲིག་བསྐྱར་བཅོས་ཀྱི་འཆར་ཟིན། དངུལ་འབབ་ཡོང་ཁུངས་གཏན་འཁེལ་ཟིན་རིགས་ཀྱི་བཀའ་འཁྲོལ་ལམ། ཆོད་དོན་ཡིག་ཆ་ཁག་བཅས་ཕྱོགས་སྒྲིག་གིས་ལོ་འཁོར་སྔོན་རྩིས་གཏན་འབེབས་དུས་ཚེས་ཉིན་དཔལ་འབྱོར་བཀའ་བློན་གྱིས་སྤྱི་འཐུས་ལྷན་ཚོགས་སུ་ངོ་སྤྲོད་གསུང་བཤད་དང་བཅས་འབུལ་ལམ་ཞུ་དགོས།
༢ དེ་ལྟར་འགོད་འབུལ་ཞུས་པའི་ལོ་འཁོར་སྔོན་རྩིས་ལ་སྤྱི་འཐུས་ལྷན་ཚོགས་ཀྱིས་བཅའ་ཁྲིམས་དང་སྒྲིག་གཞིའི་དོན་ཚན་ཁག་གཞིར་བཟུང་སྡེ་ཚན་འདྲེས་མེད་རིམ་བཞིན་ཞིབ་འཇུག་གྲོས་བསྡུར་གྱིས་སྣོན་འཕྲི་བསྒྱུར་བཅོས་ཇི་དགོས་བྱ་རྒྱུ། འོན་ཀྱང་ལས་དོན་བྱེ་བྲག་པར་དམིགས་པའི་དངུལ་འབབ་ཀྱི་རོགས་རམ་གཏན་འཁེལ་ཟིན་པ་རྣམས་ལ་སྣོན་འཕྲི་དང༌། གཏོང་ཡུལ་བརྗེ་བསྒྱུར་མི་བྱེད། ལས་འཆར་བྱེ་བྲག་པར་དམིགས་པ་མ་ཡིན་པའི་ཟུར་བཀོལ་གྱི་དངུལ་འབབ། ལས་འཆར་བྱེ་བྲག་པའམ། དངུལ་འབབ་ཡོང་ཁུངས་བྱེ་བྲག་པ་བཅའ་ཁྲིམས་ཀྱི་འབྲུ་དོན་དང་བོད་མིའི་སྒྲིག་འཛུགས་ཀྱི་སྲིད་བྱུས་དང་མི་མཐུན་པའི་རིགས། ཡང་ན་ཆབ་སྲིད་ལ་གནོད་སྐྱོན་འབྱུང་གཞིའི་དོགས་གནས་ཡོད་རིགས་བཅས་ལ་བཀག་འགོག་དང༌། དངུལ་འབབ་ཡོང་ཁུངས་གཏན་འཁེལ་མ་ཟིན་པའི་ལས་འཆར་རིགས་ལ་སྣོན་འཕྲི་བསྐྱར་བཅོས་བྱ་འཐུས།
༣ སྤྱི་འཐུས་ལྷན་ཚོགས་སུ་སྒྲིག་གཞི་ལྟར་བགྲོ་གླེང་འོས་བསྡུ་ཟིན་ཏེ་གཏོང་ལེན་ཁྲིམས་འཆར་གཏན་འབེབས་ལ་སྲིད་སྐྱོང་གིས་ཆོག་མཆན་སྩལ་ཐོན་བྱུང་རྗེས་འཛིན་སྐྱོང་ལ་དེར་གསལ་གྱི་དཔྱ་དངུལ་ཡོང་འབབ་བསྡུ་ལེན་དང༌། འགྲོ་གྲོན་གཏོང་རྒྱུའི་དབང་ཚད་ཐོབ་པ་བཞིན་གཤམ་འོག་ལས་ཁུངས་དང༌། རང་སྐྱོང་སྡེ་ཚན་བཅས་པར་བཀའ་འཁྲོལ་བཀོད་ཁྱབ་གཏོང་རྒྱུ།
༤ ཕྱི་ཟླ་ ༣ ཚེས་ ༣༡ ནང་ཚུན་འཆར་ལོའི་ལོ་འཁོར་སྔོན་རྩིས་གཏོང་ལེན་ཁྲིམས་ཡིག་གིས་གཏན་འབེབས་མ་ཐུབ་པའི་གནས་ཚུལ་བྱུང་སྐབས་འཆར་ལོའི་ཟླ་གྲངས་དང་པོ་བཞིའི་གཞུང་གྲོན་ཚོད་དཔག་འཆར་རྩིས་ལ་འོས་ཤོག་བསྡུས་ཏེ་ (Vote on Account) བཀའ་འཁྲོལ་ཞུ་དགོས།
དོན་ཚན་དགུ་པ། ཁ་བསྒྱུར།
ཕོགས་ཐོབ་དང་དམིགས་བསལ་རྒྱུན་གྲོན་ཕུད་པའི་རྩིས་འགོ་གཅིག་ནས་གཞན་རྒྱུན་གྲོན་རྩིས་འགོ་ཁག་ལ་དངུལ་འབབ་ཁ་བསྒྱུར་དགོས་རིགས་ལས་ཁུངས་དང་ཁྱབ་ཁོངས་བཅས་པས་ལོ་ལྟར་ཕྱི་ཟླ་ ༩ ཚེས་ ༣༠ དང་ཕྱི་ཟླ་ ༡༢ ཚེས་ ༣༡ སོ་སོའི་ནང་ཚུན་དཔལ་འབྱོར་ལས་ཁུངས་སུ་ཕུལ་ཟིན་པ་དང་། དཔལ་འབྱོར་ལས་ཁུངས་ཀྱིས་སྤྱི་འཐུས་རྒྱུན་ལས་སུ་ཕུལ་ཏེ་ལོ་ལྟར་ཕྱི་ཟླ་ ༡༠ ཚེས་ ༡༥ དང་ཕྱི་ཟླ་ ༡ ཚེས་ ༡༥ སོ་སོའི་ནང་ཚུན་བཀའ་འཁྲོལ་ཞུ་ཐུབ་པ་དགོས།
ལེའུ་བཞི་པ།
དངུལ་རྩིས་སྟངས་འཛིན།
དོན་ཚན་བཅུ་པ། དངུལ་རྩིས་ལོ་མཚམས།
༡ ཕྱི་ཟླ་ ༤ ཚེས་ ༡ ནས་རྗེས་ལོའི་ཕྱི་ཟླ་ ༣ ཚེས་ ༣༡ བར་ལ་དངུལ་རྩིས་ལོ་འཁོར་དུ་མཚམས་འཛིན་བྱས་ཏེ་ལོ་ལྟར་ཕྱི་ཟླ་ ༣ ཚེས་ ༣༡ ལ་འདས་ལོའི་རྩིས་སྒོ་བརྒྱབ་རྒྱུ་དང༌། ཟླ་ ༤ ཚེས་ ༡ ལ་གསར་ལོའི་རྩིས་འགོ་འཛུགས་དགོས།
༢ རྩིས་ཞིབ་སྒྲིག་གཞི་གཞིར་བཟུང་རྩིས་སྒོ་བརྒྱབས་པ་ནས་དུས་ཡུན་ངེས་ཅན་ནང་ལས་ཁུངས་སོ་སོའི་རྩིས་ཁྲ་རྩིས་ཞིབ་ལས་ཁང་ལ་འབུལ་དགོས་པ་དང༌། རྩིས་ཞིབ་ལས་ཁང་ནས་རྩིས་ཞིབ་གནང་སྟེ་སྙན་ཤོག་རྩིས་སྒོ་བརྒྱབས་པ་ནས་ཟླ་དགུའི་ནང་ཚུན་ཚོགས་དྲུང་ལས་ཁུངས་སུ་ཕུལ་ཟིན་པ་དགོས། རྩིས་ཞིབ་ལས་ཁང་གི་རྩིས་ཁྲར་རྩིས་ཞིབ་བྱེད་པོ་རྩིས་ཞིབ་ཚོགས་ཆུང་རེ་ལོ་ལྟར་སྤྱི་འཐུས་རྒྱུན་ལས་ཀྱིས་བསྐོ་གཞག་གནང་རྒྱུ་དང༌། དེས་རྩིས་ཞིབ་ཀྱི་གཏོང་ཡོང་ཡོངས་རྫོགས་ཀྱི་རྩིས་ཁྲར་རྩིས་ཞིབ་བགྱིས་ཏེ་དག་མཆན་འཁོད་པའི་སྙན་ཤོག་གོང་བཞིན་ཟླ་དགུའི་ནང་ཚུན་ཚོགས་དྲུང་ལས་ཁུངས་སུ་ཕུལ་ཟིན་པ་དགོས།
༣ འབྲེལ་ཡོད་སྡེ་ཚན་གྱིས་རྩིས་ཁྲ་དུས་ཐོག་རྩིས་ཞིབ་པར་མ་ཕུལ་བའམ། རྩིས་ཞིབ་པའི་དྲི་བ་དང་དགག་བྱར་ལན་འདེབས་ཚུལ་མཐུན་མ་བྱུང་བའི་དབང་གིས་གོང་གསལ་དུས་ཡུན་ནང་རྩིས་ཞིབ་སྙན་ཐོ་མ་འབྱོར་བ་བྱུང་ཚེ་སྡེ་ཚན་དེའི་དགོས་དངུལ་སྐབས་བསྟུན་བཀའ་ཤག་གམ་སྤྱི་འཐུས་ཀྱིས་བཀག་བསྐྱིལ་བྱེད་ཆོག
དོན་ཚན་བཅུ་གཅིག་པ། གཏོང་ལེན་དང༌། རྩིས་ཀྱི་འགན་དབང༌།
༡ བོད་མིའི་སྒྲིག་འཛུགས་ཀྱི་དཔལ་འབྱོར་གྱི་དབང་ཚད་དང༌། གཏོང་ལེན། རྩིས་ཀྱི་འགན་འཁུར་ཡོངས་རྫོགས་བཀའ་ཤག་ལ་ཡོད་པར་ངོས་འཛིན་བྱ་རྒྱུ་དང༌། དཔལ་འབྱོར་བཀའ་བློན་བརྒྱུད་དབང་ཚད་ཁྱབ་བསྒྱུར་བྱ་རྒྱུ།
༢ ལས་ཁུངས་སོ་སོའི་དྲུང་ཆེ་དང༌། འགན་འཛིན། དེ་དག་གི་ལས་རོགས། ཡང་ན་ལས་བྱེད་གཞན་དག་བཅས་ལ་སྐབས་བསྟུན་དངུལ་འབོར་གྲངས་བཅད་ཀྱི་དཔལ་འབྱོར་དབང་ཚད་དུས་ནས་དུས་སུ་སྤྲོད་རྒྱུ་དང་གཏོང་ལེན་འགན་འཛིན་དུ་བསྐོ་གཞག་བྱ་རྒྱུ་བཅས་བཀའ་ཤག་གིས་འཛིན་སྐྱོང་བཀོད་ཁྱབ་བརྒྱུད་བྱ་རྒྱུ།
༣ འགྲོ་གྲོན་ཆ་ཚང་ངམ། ཆ་ཤས་གཞུང་ནས་གཏོང་དགོས་ཀྱི་རང་སྐྱོང་སྡེ་ཚན་མཐའ་དག་གི་ཚོགས་པའི་དམིགས་ཡུལ་བརྗེད་བྱང་དང༌། སྒྲིག་གཞི་སྤྱི་འཐུས་ལྷན་ཚོགས་སམ། སྤྱི་འཐུས་རྒྱུན་ལས་ཀྱི་ཆོག་མཆན་ཐོབ་པ་ཞིག་དང༌། གནས་ཡུལ་གཞུང་གི་དེབ་སྐྱེལ་ཁྲིམས་སྲོལ་དང་མི་འགལ་ཞིང༌། དེབ་སྐྱེལ་ལག་འཁྱེར་ཚད་ལྡན་ཡོད་པ་ཞིག་དགོས་ཁར། ཚོགས་པ་རང་གི་སྒྲིག་གཞིར་གསལ་བའི་གཏོང་ལེན་འགན་འཛིན་བརྒྱུད་དགོས་དངུལ་གཏོང་ལེན་བྱ་རྒྱུ་དང༌། གཞུང་གི་དཔལ་འབྱོར་དང༌། རྩིས་ཞིབ་ཀྱི་སྒྲིག་གཞི་ཡོངས་རྫོགས་སྲུང་བརྩི་ཞུ་དགོས། རང་སྐྱོང་སྡེ་ཚན་དེ་དག་ལ་རོགས་དངུལ་སྤྲོད་འོས་མིན་མཁྱེན་རྟོགས་སླད་སྡེ་ཚན་དེ་དག་གི་སྔ་ལོའི་རྩིས་ཞིབ་བྱས་པའི་རྩིས་ཁྲ་ཆ་ཚང་འབུལ་དགོས།
དོན་ཚན་བཅུ་གཉིས་པ། དངུལ་ཁང་རྩིས་སྒོ།
༡ ལས་ཁུངས་སམ། སྡེ་ཚན་སོ་སོའི་ལོ་འཁོར་སྔོན་རྩིས་ཀྱི་འབབ་ཁོངས་སུ་ཡོད་པ་མ་ཡིན་པའི་ཕྱོགས་བསྡོམས་མ་དངུལ་གྱི་གཞུང་དངུལ་ཡོངས་རྫོགས་རྒྱལ་ཁབ་གང་དུ་ཡོད་རུང་འཛིན་སྐྱོང་བཀའ་ཤག་གི་བཀའ་འཁྲོལ་ཡོད་པའི་དངུལ་ཁང་གི་ནང་བཀའ་ཤག་ནས་དམིགས་འཛུགས་བྱས་པའི་མཚན་ཐོག་ཏུ་འཇོག་དགོས་ཤིང༌། ལོ་རེའི་ལོ་འཁོར་སྔོན་རྩིས་གཏོང་འཆར་དགོས་མཁོར་གཞིགས་པའི་ཟླ་དུས་རྒྱས་བཅད་ཀྱི་གཏན་འཇགས་དང༌། རྒྱུན་འགྲོའི་རྩིས་ཁག་ཏུ་འཇོག་རྒྱུ།
༢ བཀའ་ཤག་གི་བཀའ་འཁྲོལ་དང་འབྲེལ་དཔལ་འབྱོར་བཀའ་བློན་དང༌། བཀའ་བློན་གཞན་སུ་རུང་གཅིག་བཅས་བཀའ་བློན་གཉིས་ཀྱི་མིང་རྟགས་མ་བཀོད་པར་གོང་གསལ་དངུལ་འབོར་ནས་འདོན་གཏོང་མི་ཆོག
༣ དབུས་སམ། ཕྱོགས་མཐའི་ལས་ཁུངས་ཁག་བཅས་སྡེ་ཚན་གང་དུའང་ཁུངས་དེའི་ལོ་འཁོར་སྔོན་རྩིས་ཀྱི་བྱུང་རྩིས་ནང་མ་འཁོད་པའི་དངུལ་འབབ་ཅིག་བྱུང་ཚེ་ཟླ་གྲངས་གསུམ་གྱི་ནང་ཚུན་ཕྱོགས་བསྡོམས་མ་དངུལ་རྩིས་ཁོངས་སུ་བཅུག་ཟིན་པ་དགོས། རྒྱུ་མཚན་ཚད་ལྡན་མེད་པར་དུས་འགྱངས་གྱུར་ཚེ་དེའི་རིང་དངུལ་ཁང་གི་སྐྱེད་འབབ་དང་མཉམ་པའི་དངུལ་འབོར་འགན་འཁྲིའི་ལས་བྱེད་པས་བསྒྲུབ་དགོས།
༤ རྡ་སར་ཡོད་པའི་ལས་ཁུངས་ཁག་དང༌། སྡེ་ཚན་སོ་སོར་རྒྱུན་གྲོན་དགོས་དངུལ་དངུལ་ཁང་དུ་དངུལ་རྩིས་ཟུར་ཉར་མ་དགོས་པར་གཏོང་ལེན་ཆ་ཚང་དཔལ་འབྱོར་འདུ་འགོད་ཁང་བརྒྱུད་བྱ་རྒྱུ་དང༌། འཕྲལ་སེལ་ལག་སྣེ་གྲངས་བཅད་རེ་སྔ་འདོན་ཚུལ་དུ་སྡེ་ཚན་སོ་སོས་ཉར་འཐུས།
༥ ཕྱོགས་མཐར་ཡོད་པའི་ལས་ཁུངས་དང༌། སྡེ་ཚན། རང་སྐྱོང་སྒྲིག་འཛུགས་ཁག་བཅས་སོ་སོའི་སྒྲིག་གཞི་ལྟར་ལོ་འཁོར་སྔོན་རྩིས་སུ་གསལ་བའི་དངུལ་འབབ་ས་གནས་སོ་སོའི་དངུལ་ཁང་གི་རྩིས་ཁོངས་སུ་འཇོག་དགོས་པ་དང༌། འགན་འཛིན་དང༌། དེ་འོག་མིང་གསལ་བཏོན་པའི་ལས་བྱེད་སུ་རུང་རེ་བཅས་མི་གཉིས་རེའི་ཟུང་སྦྲེལ་མིང་རྟགས་ཐོག་ནས་མ་གཏོགས་མི་རེའི་མིང་རྟགས་རྐྱང་པའི་ཐོག་ནས་འདོན་གཏོང་ནམ་ཡང་མི་ཆོག
དོན་ཚན་བཅུ་གསུམ་པ། དགོས་དངུལ་གཏོང་ཕྱོགས།
ཕྱོགས་མཐའི་སྡེ་ཚན་ཁག་ལ་ལོ་འཁོར་སྔོན་རྩིས་ནང་བཀའ་འཁྲོལ་བྱུང་བའི་དངུལ་འབོར་ནས་ས་གནས་སོ་སོའི་བྱུང་འབབ་ཕུད། དབུས་ནས་དགོས་དངུལ་གཏོང་དགོས་རིགས་ཆ་བགོས་ཀྱིས་ཕྱི་ཟླ་བཞི་པ། བདུན་པ། བཅུ་པ། དང་པོ་བཅས་ཀྱི་བདུན་ཕྲག་དང་པོའི་ནང་ཞུ་ལེན་བྱ་རྒྱུ་དང༌། ཟླ་གསུམ་མཐའ་མའི་དངུལ་འབབ་འདས་ལོའི་རྩིས་ཞིབ་སྙན་ཤོག་མ་འབྱོར་ཚེ་སྙན་ཤོག་མ་འབྱོར་བར་བཀག་བསྐྱིལ་བྱ་རྒྱུ། དགོས་དངུལ་ཟུར་གཏོང་མ་དགོས་པར་ས་གནས་ཚུར་བྱུང་གིས་འདང་རིགས་ལའང་ཕྱི་ཟླ་ ༡༡ པའི་ཟླ་མཇུག་ཚུན་རྩིས་ཞིབ་སྙན་ཤོག་མ་འབྱོར་བའི་རིགས་འབྲེལ་ཡོད་དངུལ་ཁང་དུ་འདོན་གཏོང་བཀག་བསྡོམས་བྱ་རྒྱུའི་བཀོད་ཁྱབ་གཏོང་འཐུས།
དོན་ཚན་བཅུ་བཞི་པ། སྒྲིག་གཞི་བསྐྱར་བཅོས།
སྒྲིག་གཞི་འདི་ལ་བསྐྱར་བཅོས་དགོས་གལ་ནམ་བྱུང་སྐབས་སྤྱི་འཐུས་ངོ་ཡོད་གསུམ་ཆ་གཉིས་ཡན་གྱི་མོས་མཐུན་བསྐྱར་བཅོས་ལ་སྲིད་སྐྱོང་གིས་ཆོག་མཆན་མིང་རྟགས་འགོད་དགོས།། །།
སྔོན་རྩིས་འགེངས་ཤོག་གི་འགོ་བརྗོད།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་རྒྱུན་གྲོན་སྔོན་རྩིས།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་རྒྱུན་གྲོན་སྔོན་རྩིས། དམིགས་བསལ་རྒྱུན་གྲོན་གྱི་ཟུར་འཛར།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་དམིགས་བསལ་བཀའ་འཁྲོལ་སྔོན་རྩིས།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་ཟུར་བཀོལ་སྔོན་རྩིས་བྱུང་སོང་རྩིས་ཤོག
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་ཟུར་བཀོལ་སྔོན་རྩིས་བྱུང་སོང་རྩིས་ཤོག་གི་ཟུར་འཛར།
༄༅། །རྩིས་ལོ་ ༢༠༡༥༌༌༌༢༠༡༦ ལོའི་རྒྱུན་གྲོན་སྔོན་རྩིས་ཁ་བསྒྱུར་བཀའ་འཁྲོལ་ཞུ་ཤོག
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ཁ་བསྒྱུར་བཀའ་འཁྲོལ་ཞུ་ཤོག་གི་འགྲེལ་བརྗོད་ཟུར་འཛར། (སོང་)
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ཁ་སྒྱུར་བཀའ་འཁྲོལ་ཞུ་ཤོག་གི་འགྲེལ་བརྗོད་ཟུར་འཛར། (བྱུང་)
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ལས་བྱེད་རྣམས་ཀྱི་གསོལ་ཕོགས་ཐོ་གཞུང་རེའུ་མིག་གཤམ་གསལ།
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ལས་ཁུངས་དང་ལས་ཤག་གི་ཁང་གླ་བཀའ་འཁྲོལ་ཞུ་དགོས།
གོང་གསལ་སྒྲིག་གཞི་འདི་བཞིན་ཕྱི་ལོ་ ༢༠༡༦།༡༠།༣ སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ ༢ པ་བར་བསྐྱར་བཅོས་ཇི་སོང་དང་བཅས་པ་ཆ་ཚང་ཕྱོགས་བསྒྲིགས་ཞུས་པ།